Diari Oficial de la Generalitat Valenciana


Sumari del DOGV 10732, del 11-12-2024 (2024/13550)

DECRET 180/2024, de 10 de desembre, del Consell, pel qual s’aprova el règim jurídic de les vivendes de protecció pública de la Comunitat Valenciana.
----------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/12/10/180/dof/vci/html**

### Dades del document

Número de DOGV
:   10410

Data del DOGV
:   11-12-2024

Secció del DOGV
:   I. DISPOSICIONS GENERALS

Número del document
:   2024/13392

CVE
:   HSAN-U-6307-17905

Data del document
:   10-12-2024

Organisme emissor
:   Vicepresidència Primera i Conselleria de Servicis Socials, Igualtat i Vivenda

Tipus de document
:   Decret

Anàlisi jurídica

 Descriptors 

:   * Vicepresidència Segona i Conselleria d'Habitatge i Arquitectura Bioclimàtica
    * Vicepresidència Segona i Conselleria de Serveis Socials, Igualtat i Habitatge
    * habitatge social
    * reglamentació urbanística
    * reglament administratiu
    * urbanisme
    * habitatge
    * arrendament immobiliari
    * política de l'habitatge
    * Dret de l'habitatge
    * prestació familiar
    * legislació

Índex

PreàmbuL

Títol I. Disposicions generals.

Article 1. Objecte i àmbit aplicable.

Article 2. Concepte de vivenda de protecció pública i requisits generals

Article 3. Classificació i requisits de superfície de les vivendes de protecció pública

Article 4. Qualificació de la protecció pública

Article 5. Extensió de la protecció pública

Article 6. Limitacions derivades del règim de protecció pública

Article 7. Duració del període de protecció

Article 8. Extinció del règim jurídic de protecció pública

Article 9. Règim d’ús de les vivendes de protecció pública

Article 10. Règim d’accés a la propietat de les vivendes de protecció pública

Article 11. Entrega i ocupació

Article 12. Elevació a escriptura pública i inscripció registral

Article 13. Unitat familiar o de convivència

Article 14. Persona representant de la unitat familiar o de convivència

Article 15. Persones promotores

Article 16. Publicitat de l’oferta de vivendes de protecció pública

Títol II. Règim jurídic de les vivendes de protecció pública

CapítoL I. Modalitats de promoció

Article 17. Modalitats de promoció

CapítoL II. Qualificació de vivendes de protecció pública.

Secció 1a. Qualificació provisional

Article 18. Sol·licitud de qualificació provisional

Article 19. Concessió de la qualificació provisional

Article 20. Efectes de la concessió de la qualificació provisional

Article 21. Modificació de la qualificació provisional

Article 22. Efectes de la caducitat, desistiment i renúncia

Secció 2a. Qualificació definitiva.

Article 23. Sol·licitud de la qualificació definitiva

Article 24. Concessió de la qualificació definitiva

Article 25. Qualificació definitiva parcial

Article 26. Denegació de la qualificació definitiva

Secció 3a. Supòsits especials de qualificació

Article 27. Promocions mixtes

Article 28. Dret de superfície o concessió administrativa

Article 29. Elevació de plantes

Article 30. Servituds

Article 31. Títol no inscrit

Article 32. Reserva de vivendes accessibles

Article 33. Vivendes destinades a famílies nombroses

Article 34. Vivendes destinades a jóvens i famílies monoparentals

Article 35. Cooperatives de vivendes i comunitats de persones propietàries

Article 36. Edificis en construcció o acabats sobre sòl lliure

Article 37. Allotjaments d’emergència

Capítol III. Sistema de fixació de preus de venda, renda i cessió d’ús de les vivendes protegides

Article 38. Valor dels terrenys per a les vivendes protegides

Article 39. Preu màxim de venda de les vivendes protegides

Article 40. Rendes màximes i preus de cessió d’ús

Capítol IV. Accés a les vivendes de protecció pública

Article 41. Requisits generals

Article 42. Requisits econòmics

Article 43. El control de l’Administració

Article 44. Adjudicació de vivendes protegides

Article 45. Percepció de quantitats a compte

Article 46. Clàusules d’inserció obligatòria en els contractes

Article 47. Visat de contractes en primeres transmissions o adjudicacions

Article 48. Visat en cas de segones i posteriors compravendes i arrendaments

Article 49. Cessió en arrendament de vivendes amb protecció pública per a venda o ús propi

Article 50. Transmissió de promoció de vivendes de protecció pública per a arrendament a tercers

Article 51. Vivendes amb protecció pública per a arrendament amb opció a compra

Disposicions addicionals

Disposició addicional primera. De les vivendes protegides de promoció pública

Disposició addicional segona. Canvi de règim d’ús de les vivendes

Disposició addicional tercera. Mesures de col·laboració amb notaries, registres de la propietat, col·legis oficials professionals de la                Comunitat Valenciana i entitats col·laboradores de l’Administració pública (ECUV)

Disposició addicional quarta. Protecció de dades de caràcter personal

Disposició addicional quinta. Mesures d’impuls a la promoció de vivenda de protecció pública

Disposició addicional sexta. De l’accés a vivendes de protecció pública qualificades amb anterioritat a l’entrada en vigor d’este decret

Disposicions Transitòries

Primera. Règim transitori dels procediments

Segona. Règim transitori de les vivendes acollides a plans de vivenda anteriors

Tercera. Règim transitori del valor dels terrenys adquirits abans de l’entrada en vigor del Decret 68/2023, de 12 de maig

Quarta. Sobre el mòdul dinàmic per a la fixació del preu màxim de venda

Disposició derogatòria única

Disposicions finals

Primera. Modificació del Decret 106/2021, de 6 d’agost, del Consell, del Registre de vivenda de la Comunitat Valenciana i del procediment d’adjudicació de vivendes

Segona. Modificació del Decret 80/2023, de 26 de maig, del Consell, pel qual s’aproven les normes de disseny i qualitat en edificis de vivenda

Tercera. Entrada en vigor

PREÀMBUL

I

El gaudi d’una vivenda digna i adequada, tal com establix l’article 47 de la Constitució española, i en el mateix sentit l’article 16 de l’Estatu d’Autonomia de la Comunitat Valenciana, és un dret de tots els espanyols que, per a poder ser reconegut, implica el mandat als poders públics perquè adopten les mesures necessàries i establisquen les normes pertinents que possibiliten exercitar-lo de manera real i efectiva.

D'altra banda l'article 148.1.3 de la Constitució Espanyola establix la vivenda com a matèria competencial de les Comunitats Autònomes, competència que per a la Comunitat Valenciana, el seu Estatut d'Autonomia prescriu en l’article 49.1.9a en atribuir a la Generalitat la competència exclusiva en matèria de «Ordenació del territori i del litoral, urbanisme i vivenda». Així, a l'empara d'este últim títol competencial, la Generalitat va aprovar la Llei 8/2004, de 20 d'octubre, de la Vivenda de la Comunitat Valenciana (LVCV) que, juntament amb la posterior Llei 2/2017, de 3 de febrer, per la funció social de la vivenda de la Comunitat Valenciana (LFSVCV), constituïxen les dos normes cardinals pel que fa al règim de la vivenda en el nostre àmbit autonòmic.

Podria afirmar-se que el dret al gaudi d'una vivenda digna i adequada s'ha convertit, al costat de la sanitat, l'educació i les prestacions socials, en un pilar bàsic de l'estat del benestar.

En l’actualitat, la principal barrera per a l’accés a una vivenda digna i adequada, com propugna la nostra carta magna i l'Estatut d'Autonomia de la Comunitat Valenciana, és el desequilibri entre l’oferta i la demanda de vivenda. Així, durant l’última dècada, s’ha produït a la Comunitat Valenciana un creixement insostenible dels preus del lloguer i de compra de vivendes de més del 90,5 % i 48,7 %, respectivament.

Per la seua part, en un moment de creixement de la demanda de vivenda, la producció de vivendes en la nostra comunitat va experimentar un descens preocupant provocat per diferents factors vinculats al context socioeconòmic, que ha tingut un impacte directe sobre els costos als quals ha de fer front el sector de la construcció, unit a la inacció de l’Administració en el foment de la promoció pública de vivenda assequible en un moment d’especial necessitat per a les rendes mitjanes i baixes.

Al costat d’esta situació, el parc públic de vivenda de la Generalitat, col·lapsat, amb poc més de 15.000 immobles en 2023, s’ha demostrat del tot insuficient per a atendre la creixent demanda de vivenda assequible per a les famílies amb menys recursos.

En este context, els canvis normatius en matèria de vivenda promoguts al llarg de les dos últimes legislatures no han donat una resposta eficaç a esta creixent demanda social, sinó que han augmentat, per contra, la desigualtat en l’accés a la vivenda i han convertit un dret en un problema per a moltes valencianes i valencians, especialment per a jóvens, famílies i persones amb escassos recursos.

II

Així tot, ja la Llei 8/2004, de 20 d’octubre, de la Generalitat, de vivenda de la Comunitat Valenciana, es marcava com a propòsit imprescindible la redacció d’una norma que resolguera la dispersió normativa reguladora de la vivenda a la Comunitat Valenciana existent fins a eixe moment. El seu objectiu va ser adequar el marc normatiu a la realitat de la societat valenciana i donar resposta al buit legal que hi havia fins a aquell moment en determinats aspectes de la matèria.

En concret, el títol IV d’esta llei va regular el règim jurídic de les vivendes amb protecció pública, i es constituïa, a partir de l’entrada en vigor de la llei, com el marc normatiu estable i propi per a la vivenda de protecció pública en l’àmbit de la Comunitat Valenciana.

El citat títol habilitava la Generalitat a dictar les disposicions necessàries amb vista al règim de vivendes de protecció pública. Va ser sobre la base d’això que el Consell en aquell moment aprovava el Decret 75/2007, de 18 de maig, pel qual es regulava el «Reglament de protecció pública de la vivenda», que va ser modificat posteriorment pel Decret 82/2008, de 6 de juny, per a finalment arreplegar-se en un nou i definitiu cos normatiu, de juny de 2009, el Decret 96/2009, de 26 de juny, pel qual es regulava el «Reglament de vivenda de protecció pública» que ha estat vigent, amb diverses modificacions posteriors, fins a maig de 2023, moment en el qual va ser derogat pel Decret 68/2023, de 12 de maig, pel qual es va aprovar el «Reglament de vivenda de protecció pública i règim jurídic de patrimoni públic de vivenda i sòl de la Generalitat».

No obstant això, este últim decret, que va comptar, durant el procés de tramitació, amb nombroses al·legacions i retrets dels diferents agents interessats, no va complir les expectatives esperades, al tractar-se, en el curt període de la seua vigència fins a l’actualitat, d’una norma d’interpretació complexa, l’índex sistemàtic de la qual relaciona conceptes en molts casos divergents i contradictoris, i que no ha aconseguit conformar el marc de seguretat jurídica i confiança que tots els operadors intervinents en els processos relacionats amb la vivenda de protecció pública necessitaven en un moment en el qual la construcció de vivenda a la Comunitat Valenciana registra mínims històrics i en el qual l’accés a la vivenda es troba en una situació especialment crítica.

III

Així, el Consell, conscient de la necessitat de revertir la situació de la vivenda a la Comunitat Valenciana, ha considerat convenient abordar, com a actuació prioritària, l’aprovació d’un nou text normatiu regulador de les vivendes de protecció pública que substituïsca l’actualment vigent, i que permeta implementar mesures de foment de la promoció, construcció i posada en el mercat de vivendes de protecció pública a un preu assequible.

L’objectiu del present decret és regular de manera exclusiva el règim jurídic de les vivendes de protecció pública de la Comunitat Valenciana, per a mamprendre paral·lelament, i en un cos normatiu independent, la modificació, unificació i racionalització de totes les normes relacionades amb la vivenda pública que conforma el patrimoni públic de vivenda i sòl de la Generalitat, el registre d’oferta i de demanda, l’estatut dels usuaris i usuàries, així com els criteris per a la gestió, el manteniment i l’administració d’este, que establisca les bases per a una gestió més eficient i, en definitiva, que assegure una resposta eficaç de l’Administració a les necessitats dels qui tenen més dificultats per a accedir a una vivenda en la nostra comunitat.

Així tot, en exercici de les competències atribuïdes a la Vicepresidència Primera i Conselleria de Servicis Socials, Igualtat i Vivenda per mitjà del Decret 32/2024, de 21 de novembre, del president de la Generalitat, pel qual es determinen el nombre i la denominació de les conselleries i les seues atribucions, durant el període d’un mes a comptar des del dia de publicar-se en el DOGV núm. 9784 el passat dia 8 de febrer de 2024, es va desenrotllar el procediment de consulta pública prèvia, d’acord amb el que establix l’article 133 de la Llei 39/2015, d’1 d’octubre, del procediment administratiu comú de les administracions públiques.

Posteriorment, el Consell va acordar, en la seua sessió del 9 d’abril de 2024, que el procediment normatiu que es pretén abordar hauria de ser evacuat pel tràmit d’urgència a fi de resoldre els problemes que es plantegen hui i, amb això, adequar la normativa en la matèria de vivenda en els termes exposats anteriorment.

IV

Este decret, que conté 51 articles, s’estructura en dos títols, un títol I que arreplega disposicions de caràcter general, i un títol II, referit al règim jurídic de les vivendes de protecció pública, compost per quatre capítols, a més de sis disposicions addicionals, quatre disposicions transitòries, una disposició derogatòria única i tres disposicions finals.

El títol I establix les disposicions generals en les quals es determinen l’objecte i àmbit aplicable del decret, es delimita el concepte de vivenda de protecció pública, establint els seus requisits generals i de manera específica, regulant les superfícies màximes, els efectes de la seua qualificació i els límits derivats del règim de protecció, i diferenciant dos tipologies de vivendes, les de règim general i les de règim especial de vivenda jove.

Esta última tipologia constituïx una aposta clara del Consell per facilitar l’accés a la vivenda a famílies monoparentals i jóvens a preus més assequibles. El Consell, amb esta i altres mesures que s’arrepleguen en este decret, està encaminat a facilitar l’accés a la vivenda a famílies monoparentals i especialment a jóvens, tractant que amb això superen la barrera que l’accés a la vivenda representa hui per a poder emancipar-se de manera plena i per al desenrotllament del seu projecte de vida personal, familiar i laboral.

Este títol I també aborda l’extensió del període de protecció de les vivendes, que es fixa, amb caràcter general, en 30 anys, amb la qual cosa es garantix el caràcter permanent de la protecció per a les vivendes i annexos vinculats de vivendes protegides de promoció pública i s’establix un termini inferior al general per a les vivendes protegides de promoció privada que es desenrotllen sobre sòls privats no sotmesos a cap nivell de protecció d’acord amb el planejament urbanístic o per a les que es classifiquen dins de la tipologia de règim especial de vivenda jove.

Regula este títol I el règim d’accés i ús de les vivendes de protecció pública, entrega i ocupació de les vivendes que, en els supòsits de transmissió de la propietat o d’un dret real d’ús i gaudi d’estes, haurà d’elevar-se a escriptura pública i inscripció en el registre de la propietat. Finalitza el títol fent menció expressa a les definicions d’unitat familiar o de convivència, i la persona que, si és el cas, la represente, i a la figura de la persona promotora. S’introduïx, a més, com a novetat, l’obligació de l’Administració de donar publicitat a les promocions de vivenda protegida amb l’objectiu de traslladar de manera clara, transparent i accessible la informació sobre l’oferta de vivenda protegida a les potencials persones demandants.

El títol II mamprén el règim jurídic de les vivendes de protecció pública. Este títol es dividix, al seu torn, en capítols, el primer dels quals descriu les diferents modalitats de promoció de vivenda que poden considerar-se de protecció pública, i a on s’ordena la promoció per fases o subdivisió d’estes mitjançant qualificacions definitives parcials amb l’objectiu de no demorar l’entrega de vivendes als potencials usuaris.

A més, destaca en este títol el reconeixement de les promocions de nova construcció desenrotllades sobre terrenys de titularitat pública a través de mecanismes de col·laboració publicoprivada com són els concursos de dret de superfície, concessió administrativa o de permuta a canvi d’obra futura, amb l’objectiu de reactivar la construcció de vivenda de protecció pública a la Comunitat Valenciana.

El capítol segon regula, en tres seccions diferenciades, la qualificació de les vivendes de protecció pública, establint els requisits per a l’obtenció de la qualificació provisional i definitiva sobre criteris de simplificació administrativa i seguretat jurídica, destacant els efectes de concedir-les, i introduint-se, per primera vegada en l’àmbit del procediment de qualificació, la possibilitat que una entitat col·laboradora de l’Administració (ECUV) aporte la documentació tècnica certificada, amb la finalitat d’agilitzar els tràmits administratius d’obtenció de les qualificacions de vivendes protegides que resolen dels servicis territorials competents en matèria de vivenda.

En la secció tercera del capítol segon del present decret es posa l’accent en supòsits especials de qualificació, com són el cas de les promocions mixtes, les vivendes qualificades que es construïsquen per l’elevació de plantes sobre vivendes de règim lliure, el tractament de les servituds que puguen suposar un obstacle per al desenrotllament de les vivendes protegides o la solució de supòsits de construcció sobre sòl no inscrit. Esta secció desenrotlla la qualificació de vivenda accessible, per a famílies nombroses, les que promoguen iniciatives de l’economia social o els allotjaments d’emergència, i aquelles que permeten la qualificació com a protegides de vivendes inacabades construïdes sobre sòl no afecte a la construcció de vivendes de protecció pública.

A més, d’acord amb el compromís del Consell amb l’accés a la vivenda de les persones jóvens i les famílies monoparentals, s’establix com a prioritària una reserva, tant en les promocions públiques com en les privades, del 40 %.

Per la seua part, el capítol III del títol I regula el sistema de fixació del valor dels terrenys i els preus màxims de venda, arrendament o cessió d’ús. Així, l’aprovació del Decret 68/2023 en maig va fixar un preu únic per a tot el territori de la Comunitat Valenciana, amb una pujada d’entre el 20 % i el 80 % en funció de l’àmbit territorial de preu màxim superior (ATPMS) vigent en el decret que havia de modificar. Tanmateix, en un context en el qual els costos de la construcció de vivenda protegida per superfície construïda durant el període 2013-2023 van patir un increment del 20,5 % (segons informes de l’Institut Valencià de l’Edificació (IVE), durant l’any de vigència del Decret 68/2023 ha quedat constatada la insuficiència de la revisió mampresa, per la qual cosa el present decret tracta d’adequar el preu a la realitat actual.

Per a fer-ho, el decret introduïx un nou mètode de fixació i actualització anual del preu màxim de venda de vivenda protegida que, partint de dades objectives, permet configurar un mòdul dinàmic per a la fixació de preus d’acord amb les circumstàncies de cada municipi.

Així mateix, el capítol IV introduïx criteris de racionalitat i objectivitat en els requisits d’accés a les vivendes de protecció pública quant als ingressos bàsics de la unitat familiar o de convivència, així com en els ajustos per a determinades persones que conformen la unitat familiar o de convivència. Esta adequació a la realitat actual va dirigida a garantir l’accés a vivendes de protecció pública a aquelles persones usuàries que, com és el cas de les persones jóvens, quedaven excloses en molts supòsits perquè superaven el llindar màxim d’ingressos d’acord amb els requisits de la regulació anterior.

A més, s’introduïx en este capítol una menció expressa a l’arrendament amb opció a compra, i amb opció a compra per a persones jóvens, cosa que deixa previst un desplegament per mitjà d’una orde de la conselleria competent en matèria de vivenda, que permeta fixar amb més detall paràmetres de superfície, límit d’ingressos, preus màxims de renda i venda, així com aquelles condicions que permeten consolidar esta modalitat d’accés a la vivenda com un règim òptim per a garantir l’accés a la propietat de vivendes de protecció pública, especialment per a les persones jóvens que en l’actualitat veuen condicionades les seues oportunitats d’emancipació en l’accés a una vivenda.

A més, en l’apartat de disposicions addicionals en conté una que, en concret, establix les bases sobre les quals el Consell, a través de la conselleria competent en matèria de vivenda o els ens del sector públic amb competències en la matèria, puga desenrotllar normes, promoure programes, mesures i accions que contribuïsquen a donar impuls a la promoció de vivenda de protecció pública, i posa l’accent clarament en els convenis i acords amb altres administracions, entitats i empreses.

Finalment, el decret arreplega en les disposicions transitòries l’aplicació del present decret respecte d’aquells procediments de vivendes que obtinguen la qualificació provisional abans de l’entrada en vigor d’este.

Finalment, dos de les disposicions finals establixen sengles modificacions dels decrets 106/2021, de 6 d’agost, del Consell, del Registre de vivenda de la Comunitat Valenciana i del procediment d’adjudicació de vivendes, i 80/2023, de 26 de maig, del Consell, pel qual s’aproven les normes de disseny i qualitat en edificis de vivenda. Les dos modificacions responen a la necessitat, en el primer cas, d’estendre a les vivendes de protecció pública de promoció pública les noves circumstàncies que modifiquen el límit màxim d’ingressos per a l’accés a les vivendes, i, en l’altre, a la recomanació de comptar amb un major termini per a la revisió del decret de referència i garantir que les modificacions que es determinen complisquen l’objectiu d’aportar seguretat jurídica i rigor en aquells àmbits afectats per la seua regulació.

V

En compliment del que establix l’article 129 de la Llei 39/2015, d’1 d’octubre, del procediment administratiu comú de les administracions públiques, en l’elaboració d’esta regulació s’ha actuat d’acord amb els principis de necessitat, eficàcia, proporcionalitat, seguretat jurídica, transparència i eficiència.

Així, atesos els principis de necessitat i eficàcia, l’existència d’una situació econòmica interna i externa problemàtica i l’elevada inflació conseqüència d’esta exigix adoptar mesures per a facilitar de manera urgent la dotació de vivendes al parc de vivendes de protecció pública, per a la qual cosa l’aprovació d’un nou decret és, a causa del volum d’articles que es requeria modificar, l’instrument més immediat i eficaç per a garantir-ne la consecució.

Es respecta, així mateix, el principi de proporcionalitat, atés que conté la regulació merament imprescindible per a la consecució d’este objectiu prèviament mencionat, deixant per a una altra regulació i desplegament reglamentari específic les normes de gestió i adjudicació del patrimoni públic de vivenda i sòl de la Generalitat.

Al seu torn, la norma resulta coherent amb l’ordenament jurídic vigent, per la qual cosa s’ajusta al principi de seguretat jurídica. I, finalment, quant al principi de transparència, en esta norma, durant el procediment d’elaboració i tramitació, s’han complit els tràmits essencials exigits per l’article 43 de la Llei 5/1983, de 30 de desembre, del Consell, inclosos els de consulta pública prèvia, informació pública i d’audiència a conselleries, a més d’haver-se arreplegat els informes preceptius, i en el Decret 24/2009, de 13 de febrer, del Consell, sobre la forma, l’estructura i el procediment d’elaboració dels projectes normatius de la Generalitat. Així mateix, respecte de l’eficiència dels recursos públics, l’aprovació d’este decret no requerix crear noves línies pressupostàries, ni augmentar les existents, ni crear noves estructures administratives, i, per tant, no té incidència econòmica en el pressupost de la Generalitat, més enllà de l’actualització necessària dels paràmetres informàtics per a la seua aplicació correcta. Finalment, en relació amb el principi d’eficiència, en vista de l’àmbit aplicable, este decret llei no genera càrregues administratives per als ciutadans.

D'acord amb el Decret 32/2024, de 21 de novembre, de la Presidència de la Generalitat, pel qual es determinen el número i la denominació de les conselleries i les seues atribucions (DOGV 9990, de 22.11.2024), correspon a la Vicepresidència Primera i Conselleria de Servicis Socials, Igualtat i Vivenda les competències en matèria de vivenda.

Per tot el que s’ha exposat, i en virtut del que establix l’article 43 de la Llei 5/1983, de 30 de desembre, del Consell, a proposta de la Vicepresidència primera i Conselleria de Servicis Socials, Igualtat i Vivenda, i conforme el Consell Jurídic Consultiu de la Comunitat Valenciana, amb deliberació prèvia del Consell, en la reunió del dia 10 de desembre de 2024,

DECRETO

**TÍTOL I**

**Disposicions generals**

*Article 1. Objecte i àmbit aplicable*

1. L’objecte del present decret és el desplegament del règim jurídic de les vivendes de protecció pública, d’acord amb el que s’establix en la Llei 8/2004, de 20 d’octubre, de la Generalitat, de la vivenda de la Comunitat Valenciana.

2. El seu contingut s’aplicarà a totes les vivendes de protecció pública qualificades de tals en l’àmbit territorial de la Comunitat Valenciana i d’acord amb les condicions que en este es determinen.

*Article 2. Concepte de vivenda de protecció pública i requisits generals*

1. De conformitat amb el que es disposa en la Llei 8/2004, de 20 d’octubre, de la Generalitat, de la vivenda de la Comunitat Valenciana, i amb les excepcions previstes en el present decret, es considera vivenda de protecció pública aquelles que complisquen els requisits següents:

a) Ser promogudes per persones físiques o jurídiques, públiques o privades, amb ànim de lucre o sense.

b) Complir els requisits tècnics i la normativa d’accessibilitat universal, disseny i condicions necessàries per a això.

c) Haver obtingut la qualificació oportuna de l’Administració de la Generalitat.

d) Tindre un preu de venda, renda o cessió d’ús limitat.

e) Tindre una superfície útil màxima.

f) Ser destinades a persones usuàries que complisquen els requisits per a això i amb ingressos limitats.

g) Destinar-se a domicili habitual i permanent de les persones usuàries, sense perjuí de les excepcions previstes en el present decret.

2. Les vivendes de protecció pública estaran subjectes als drets d’adquisició preferent a favor de l’Administració, d’acord amb les disposicions previstes en la legislació vigent en matèria de vivenda de la Comunitat Valenciana.

*Article 3. Classificació i requisits de superfície de les vivendes de protecció pública*

1. Les vivendes de protecció pública es classificaran en:

a) Vivendes de protecció pública de règim general. Estes vivendes tindran una superfície útil màxima de 90 m². No obstant això, com a màxim el 4 % de les vivendes d’un mateix edifici podran tindre una superfície superior a 90 m² útils, fins al límit de 120 m² útils.

b) Vivendes de protecció pública de règi  especial de vivenda jove. Estes vivendes tindran una superfície útil màxima de 60 m² i estaran destinades a persones jóvens de fins a 35 anys inclusivament i a famílies monoparentals.

2. Les vivendes de protecció pública podran incorporar com a màxim un traster i una plaça de garatge o els annexos destinats a emmagatzematge d’útils necessaris per al desenrotllament d’activitats productives en el medi rural.

3. La superfície útil computable per a les vivendes de protecció pública inclourà en les vivendes de règim general el 100 %, i en les de règim especial vivenda jove, el 50 % de la superfície dels espais exteriors, com ara balcons, terrasses o elements similars, amb una limitació a l’efecte de còmput d’estos espais exteriors per a la venda d’un 20 % de la superfície útil interior de la vivenda. En les terrasses en plantes d’àtic i en plantes baixes o primera planta residencial que no estiguen cobertes per la planta immediatament superior, la seua superfície no computarà en el total de la superfície útil màxima de la vivenda.

4. Les característiques tècniques, les superfícies i les dimensions mínimes dels garatges i els trasters les regularà la normativa tècnica específica aplicable.

5. En el cas de vivendes col·laboratives, en la superfície útil màxima de la vivenda computarà la participació corresponent a la superfície útil dels espais compartits en l’edifici i complementaris als espais privatius.

*Article 4. Qualificació de la protecció pública*

1. De conformitat amb la normativa autonòmica, una vivenda entrarà en el règim jurídic de protecció pública quan obtinga, amb caràcter temporal i condicionat, la qualificació provisional, i, amb caràcter final, la qualificació definitiva.

2. El procediment per a l’obtenció de la qualificació provisional i definitiva per a les vivendes de protecció pública serà el que s’establix en el present decret i en les disposicions de desplegament.

3. La concessió de la qualificació definitiva comporta els efectes següents:

a) Consolidació plena de la protecció de l’edificació.

b) Començament del còmput del règim de protecció, amb possible accés a les diferents línies d’ajudes segons la normativa aplicable.

c) Confirmació o reconeixement dels beneficis fiscals aplicable, d’acord amb el que es disposa en la normativa aplicable.

d) Sotmetiment al règim d’ús, conservació, aprofitament i sancionador establit en la Llei 8/2004, de 20 d’octubre, de la Generalitat, de la vivenda de la Comunitat Valenciana, i en este decret.

e) La resolució de qualificació definitiva equival a la llicència de primera ocupació.

4. La resolució de qualificació definitiva no eximix de responsabilitat les persones promotores, facultatives, constructores i la resta d’agents de l’edificació, per vicis, defectes o incompliments constructius, ni per obres mal executades. La inspecció prèvia a la concessió de la qualificació definitiva no té cap efecte alliberador sobre estos aspectes.

5. La resolució d’atorgament de la qualificació definitiva podrà modificar-se mitjançant la resolució del servici territorial competent en matèria de vivenda, quan es tracte d’obres de modificació, millora o reforma dels elements inclosos en la referida resolució de qualificació, i sempre que això no implique increment de les superfícies útils.

A este efecte, les persones propietàries, arrendatàries o usuàries de les vivendes de protecció pública podran fer les obres referides quan no siguen contràries a la normativa aplicable, i sempre que obtinguen l’autorització del servici territorial competent en matèria de vivenda.

*Article 5. Extensió de la protecció pública*

1. La protecció pública s’estendrà, a més de la vivenda, a altres elements diferents d’esta però pertanyent al mateix edifici com ara garatges, trasters, annexos i locals de negoci.

2. Els elements diferents de la vivenda, però pertanyents a l’edifici, hauran de complir les següents condicions per a incloure’s en les promocions de vivendes de protecció pública:

a) Els locals de negoci hauran de situar-se en plantes completes i distintes de les que es destinen a vivendes, o separades per elements que n’impossibiliten la connexió, amb accessos clarament independents i diferenciats.

b) Quan una mateixa promoció incloga més de 100 vivendes, es podrà agrupar la superfície destinada a locals de negoci en un edifici independent, sempre que estiga situat en terrenys contigus als ocupats per aquells, forme amb els edificis de vivendes un conjunt urbà i s’integre en el mateix projecte, i tinga en compte la normativa urbanística aplicable.

c) La protecció s’estendrà als garatges, trasters i annexos vinculats a les vivendes, que tindran el preu limitat.

3. La protecció també podrà estendre’s als annexos destinats a emmagatzemar estris necessaris per a desenrotllar activitats productives en el medi rural, sempre que estiguen vinculats a la vivenda.

4. La vinculació, si és el cas, es farà constar en l’expedient administratiu, es consignarà en les qualificacions, provisional i definitiva, i en l’escriptura de declaració d’obra nova i constitució del règim de propietat horitzontal, si és el cas, a l’efecte que conste en el registre de la propietat.

*Article 6. Limitacions derivades del règim de protecció pública*

1. Les vivendes de protecció pública estan condicionades pel preu màxim de venda, renda o cessió d’ús i superfície màxima d’acord amb el que establix el present decret, i hauran de destinar-se a domicili habitual i permanent. En cas d’haver-se rebut ajudes públiques, durant el termini i les condicions que assenyale la normativa reguladora de la corresponent ajuda, la vivenda no podrà ser objecte de cessió inter vivos per cap títol.

2. Les limitacions a què es referix el paràgraf anterior es faran constar expressament en les escriptures de compravenda, adjudicació o declaració d’obra nova en el supòsit de promoció per a arrendament, i en l’escriptura de formalització del préstec hipotecari, a l’efecte de la seua inscripció en el Registre de la Propietat, en què s’especificarà expressament la prohibició de disposar per mitjà d’una nota marginal.

3. L’accés a les vivendes de protecció pública s’ajustarà al que disposa el present decret.

4. Les vivendes de protecció pública no poden ser objecte d’arrendament per a un ús distint al de vivenda segons el que establix la Llei 29/1994, de 24 de novembre, d’arrendaments urbans, o la norma que la substituïsca, limitació que concernix els seus promotors, titulars que hagen accedit a la seua propietat per qualsevol dels títols previstos en l’article 10, o persones arrendatàries, no podent estos últims concertar cap mena de subarrendament encara que fora per a domicili habitual de l’eventual persona subarrendatària.

5. No perdrà el caràcter de domicili habitual i permanent la vivenda protegida d’una persona titular o usuària, el seu cònjuge i parents de l’un o l’altre fins al tercer grau, que amb qualsevol d’ells convisca, quan exercisca en la vivenda o en les seues dependències una professió o xicoteta indústria domèstica, encara que siga objecte de tributació, sempre que en l’exercici d’esta activitat es complisca la normativa aplicable i, a més, es complisca el que disposen els estatuts de la comunitat de persones propietàries i disposen de l’autorització o el consentiment exprés de la persona propietària arrendadora en el cas que la vivenda estiga arrendada, o amb el que establixen els contractes de cessió d’ús i els estatuts de la cooperativa de protecció pública, segons corresponga.

6. La destinació a domicili habitual i permanent podrà exceptuar-se mitjançant una resolució motivada de la direcció general competent en matèria de vivenda, en els casos següents:

a) Quan l’ocupació siga conseqüència de programes d’integració social o de preparació per a la vida independent.

b) En supòsits d’emergència de víctimes de violència sobre les dones o terrorisme, o altres situacions d’emergència que, per la seua naturalesa, requerisquen un allotjament temporal.

c) Quan circumstàncies familiars i/o laborals, degudament acreditades, així ho requerisquen i justifiquen.

*Article 7. Duració del període de protecció*

1. Amb caràcter general, les vivendes de protecció pública mantindran la qualificació per un període màxim de 30 anys. En el cas que les vivendes de protecció pública siguen edificades sobre sòl no vinculat a vivenda de protecció pública pel planejament urbanístic, la qualificació es mantindrà per un període màxim de 20 anys.

2.Les vivendes de protecció pública de règim especial de vivenda jove estaran subjectes a un període màxim de protecció de 15 anys.

3. Les vivendes protegides de promoció pública són aquelles el desenrotllament de les quals correspon de manera directa a les administracions públiques territorials o al seu sector públic instrumental. Quan hagen sigut qualificades definitivament, mantindran la seua protecció amb caràcter permanent i en cap cas podran ser objecte de desqualificació, excepte supòsit excepcional.

4. En els supòsits de promocions de vivenda de protecció pública acollides a algun pla o programa de vivenda de l’Estat o de la Generalitat, caldrà ajustar-se al que disposa el pla respecte al període de protecció.

5. En el cas de vivendes de protecció pública edificades en sòl públic per una persona promotora titular d’un dret de superfície o de concessió administrativa, el període de protecció podrà estendre’s fins a concloure el període del dret que habilita per a construir i promoure vivendes de protecció pública.

6. Els garatges, trasters i annexos vinculats a les vivendes de protecció pública mantindran la qualificació establida per a estos d’acord el que preveuen els apartats anteriors.

7. En l’acte administratiu que atorgue la qualificació definitiva haurà de fer-se constar expressament el període de protecció, que també es reflectirà en l’escriptura de declaració d’obra nova, per tal que conste en el Registre de la Propietat.

*Article 8. Extinció del règim jurídic de protecció pública*

1. El règim de protecció pública s’extingirà i quedaran, en conseqüència, sotmeses les vivendes al règim general establit en la legislació comuna, pel mer transcurs del període de protecció disposat en este decret o d’acord amb el que establisquen els plans o programes de vivenda, i sense que siga necessària cap declaració especial a este efecte.

2. Les vivendes de protecció pública no podran ser objecte de desqualificació voluntària. No obstant això, es podran atendre dos supòsits específics de desqualificació:

a) Desqualificació forçosa. D’acord amb l’article 72.a, de la Llei 8/2004, de 20 d’octubre, de la Generalitat, de vivenda de la Comunitat Valenciana, a les infraccions greus i molt greus establides en la citada llei es podrà imposar, a més de les sancions que els corresponguen, i com a mesura complementària, la sanció consistent en la desqualificació forçosa de la vivenda, amb pèrdua de les ajudes econòmiques i els beneficis tributaris concedits i la seua devolució, incrementada amb els interessos legals. Esta desqualificació implicarà durant el termini de deu anys, a comptar des de la resolució de desqualificació forçosa, la impossibilitat de concertar vendes o arrendaments a preus superiors als establits per a les vivendes de protecció pública.

b) Desqualificació excepcional. La direcció general competent en matèria de vivenda, mitjançant una resolució motivada, per raons d’interés públic, podrà disposar la desqualificació de vivendes i elements complementaris qualificats definitivament.

*Article 9. Règim d’ús de les vivendes de protecció pública*

1. Només podran ser usuàries de vivendes de protecció pública les persones físiques.

2. El règim d’ús de les vivendes protegides es determinarà en la corresponent resolució que atorgue la qualificació definitiva i podrà realitzar-se:

a) En règim de propietat.

b) En règim d’arrendament.

c) En règim d’arrendament amb opció de compra.

d) En règim de cessió d’ús.

e) Altres formes d’ús que responguen a necessitats justificades d’interés social.

3. El règim d’ús de les vivendes de protecció pública qualificades podrà modificar-se mitjançant una resolució de la direcció general competent en matèria de vivenda.

En el cas que la qualificació definitiva fora per a arrendament o cessió d’ús, la modificació del règim d’ús podrà realitzar-se sempre que no hi haja contractes vigents, excepte en el cas que es dispose del consentiment de la persona arrendatària.

4. Les persones arrendatàries de vivendes de protecció pública estaran obligades a mantindre-les en bon estat de conservació i a tornar-les en el mateix estat en què els van ser arrendades.

*Article 10. Règim d’accés a la propietat de les vivendes de protecció pública*

1. Podran ser propietàries de vivendes de protecció pública les persones físiques, les quals seran les úniques usuàries d’estes. Les persones jurídiques i entitats sense ànim de lucre podran ser propietàries de vivendes de protecció pública amb l’obligació de destinar-les a arrendament o cessió d’ús.

2. L’accés a la propietat podrà realitzar-se a través dels següents títols jurídics:

a) Per compravenda

b) Mitjançant l’exercici de l’opció de compra en casos d’arrendament d’este tipus.

c) Per promoció per a ús propi de persones agrupades en comunitats de persones propietàries sense personalitat jurídica.

d) Per promoció per a ús propi a través de cooperatives de vivenda o qualsevol altra entitat amb personalitat jurídica.

e) Per segona o posteriors transmissions per qualsevol títol previst en la legislació de general i de pertinent aplicació.

3. S’entendrà per jóvens, a l’efecte d’este decret, les persones que tinguen una edat de fins a 35 anys, inclusivament, en el moment de la firma del contracte privat de compravenda, reserva o arrendament.

*Article 11. Entrega i ocupació*

1. L’entrega de les vivendes de protecció pública s’efectuarà una vegada s’haja obtingut la resolució de qualificació definitiva.

2. Les persones promotores i, si és el cas, les propietàries estan obligades a entregar a les persones adquirents o arrendatàries una còpia de la resolució de qualificació definitiva en l’acte d’entrega de claus, a més de la documentació que establisca la legislació sobre ordenació i foment de la qualitat de l’edificació.

3. Les vivendes protegides hauran de ser ocupades en el termini màxim de sis mesos a comptar de la data de l’escriptura de compravenda o des de la data de la firma del contracte que atorga el dret a l’ús i gaudi de la vivenda. Este termini podrà prorrogar-se justificadament per raons de tipus laboral, familiar, o un altre tipus de circumstàncies suficientment acreditades, prèvia autorització del servici territorial competent en matèria de vivenda.

*Article 12. Elevació a escriptura pública i inscripció registral*

1. Les persones promotores de vivendes protegides estaran obligades, en el termini de tres mesos a comptar des de la concessió de la qualificació definitiva, a elevar a escriptura pública els contractes de compravenda subscrits amb anterioritat a esta qualificació. Si la compravenda tinguera lloc amb posterioritat a la concessió de la qualificació definitiva, el citat termini de tres mesos es comptarà des de la data d’obtenció del visat dels contractes. La persona promotora remetrà una còpia simple autoritzada de l’escriptura pública al servici territorial competent en matèria de vivenda en el termini de quinze dies des del seu atorgament.

2. Sempre que s’eleve a escriptura pública la transmissió de la propietat o d’un dret real d’ús i gaudi sobre vivendes de protecció pública, els notaris comprovaran l’existència de la resolució de qualificació definitiva i el visat del contracte en les primeres transmissions, i del visat del contracte per a segones o posteriors compravendes. No seran autoritzades per notaris, ni inscrites per registradors de la propietat, escriptures públiques relatives a vivendes de protecció pública, sense que s’acredite l’obtenció de la resolució que haja atorgat la qualificació definitiva i del visat, que haurà d’incorporar-se o testimoniar-se en l’escriptura.

3. La duració del període de protecció es farà constar en les escriptures de declaració d’obra nova i de transmissió de domini per tal que conste en el Registre de la Propietat. L’acta notarial de terminació de les obres, juntament amb la resolució de qualificació definitiva, constituirà títol suficient per a la presa de raó de la declaració d’obra nova acabada, per nota marginal, en el Registre de la Propietat. En el citat registre haurà de constar als efectes procedents el llibre de l’edifici.

4. En les promocions per a ús propi, l’escriptura de declaració d’obra nova haurà d’especificar el sotmetiment a la legislació de protecció pública de la vivenda, que les condicions d’utilització seran les assenyalades en la normativa referida i en la qualificació definitiva, i que els preus de venda no podran excedir els límits establits. A les escriptures públiques de compravenda, d’adjudicació en propietat o de declaració d’obra nova en el supòsit de promoció individual per a ús propi i, si és el cas, a les escriptures públiques de formalització de préstec hipotecari, s’adjuntarà una còpia testimoniada o compulsada de la qualificació definitiva de la vivenda.

*Article 13. Unitat familiar o de convivència*

1. A l’efecte d’este decret, es considerarà unitat familiar o de convivència el grup de persones físiques que, tenint una relació de parentiu o sense tindre’n respectivament, convisquen o conviuran de manera habitual i permanent en la mateixa vivenda.

2. Cada persona només podrà formar part d’una unitat familiar o de convivència, amb excepció de les persones menors d’edat a càrrec que convisquen amb els dos progenitors en règim de custòdia compartida.

*Article 14. Persona representant de la unitat familiar o de convivència*

Per a la formalització la sol·licitud d’accés a una vivenda de protecció pública, la unitat familiar o de convivència podrà ser representada per qualsevol dels seus membres, sempre que tinga la capacitat legal necessària.

*Article 15. Persones promotores*

1. Poden ser promotores de vivendes de protecció pública les persones físiques o jurídiques, tant públiques com privades.

2. Seran persones promotores per a ús propi, les cooperatives de vivendes, comunitats de persones propietàries i les persones físiques que tinguen previst construir una vivenda unifamiliar protegida per a ús propi.

*Article 16. Publicitat de l’oferta de vivendes de protecció pública*

Amb l’objectiu de donar difusió a l’oferta de vivenda de protecció pública, la conselleria competent en matèria de vivenda facilitarà l’accessibilitat, a través dels mitjans electrònics propis, a la informació relativa a les promocions de vivendes protegides destinades a compra, arrendament o arrendament amb opció a compra, o qualsevol altre règim d’ús o accés.

**TÍTOL II**

**Règim jurídic de les vivendes de protecció pública**

CAPÍTOL I

*Modalitats de promoció*

*Article 17. Modalitats de promoció*

1.Tindran la consideració de promocions privades de vivenda de protecció pública:

a) Aquelles l'objecte del qual siga el desenrotllament de vivendes de nova construcció o rehabilitació, dutes a terme per persones físiques o jurídiques, amb o sense ànim de lucre, per a arrendament, arrendament amb opció a compra, compra o per a ús propi, i sempre que hagen obtingut les qualificacions provisional i definitiva d’acord ambl que es disposa en el present decret i la legislació vigent en matèria de vivenda.

b) Totes aquelles promocions de vivendes de nova construcció o rehabilitació que, complint amb els requisits establits en el present decret, es desenrotllen sobre terrenys de titularitat pública i siguen promoguts mitjançant mecanismes de col·laboració públic-privada per persones promotores titulars d'un dret de superfície, concessió administrativa o concursos de permuta a canvi d'obra futura.

2. Tindran la consideració de promocions públiques de vivenda de protecció pública les que es referix l'article 54 de la Llei 8/2004, de 20 d'octubre, de la Generalitat, de la Vivenda de la Comunitat Valenciana.

3. Les promocions de vivendes protegides de nova construcció es faran en edificis complets i sobre una sola parcel·la, ja siga esta de titularitat privada o pública.

Sense perjuí de l'anteriorment establit, la persona promotora podrà programar la promoció per fases sempre que, conforme a les normes urbanístiques aplicables, cada fase siga apta per a ser entregada de manera autònoma, obtenint així cada fase en què es dividisca la promoció la qualificació corresponent.

Esta subdivisió mitjançant qualificacions definitives parcials podrà ser adoptada pel promotor fins i tot després d'haver tramitat la qualificació provisional, conforme al que s'establix per als supòsits de modificació de la qualificació previstos en el present decret.

CAPÍTOL II

*Qualificació de vivendes de protecció pública*

Secció 1a

Qualificació provisional

*Article 18. Sol·licitud de qualificació provisional*

1. La persona promotora de les vivendes de protecció pública haurà de presentar davant del servici territorial competent en matèria de vivenda la sol·licitud de qualificació provisional, que haurà d’estar acompanyada pels següents documents:

a) Projecte bàsic, redactat per un tècnic competent de conformitat amb el que definisca la normativa d’ordenació de l’edificació aplicable.

b) Documentació identificativa de la persona promotora, de la persona sol·licitant i de la representació que té, si és el cas.

c) Certificat del Registre de la Propietat que acredite la titularitat del domini o d’un altre dret real sobre el sòl, i l’estat de càrregues, que legitime l’actuació.

d) Certificat municipal en el qual conste la classificació i qualificació urbanística del sòl, la reserva urbanística, si és el cas, i la dotació de servicis urbanístics dels quals disposa.

2. Quan es tracte de promocions públiques, l’òrgan o l’entitat promotora acompanyarà, a més, l’acreditació de la consignació pressupostària.

*Article 19. Concessió de la qualificació provisional*

1. El servici territorial competent en matèria de vivenda revisarà la documentació remesa per a la qualificació provisional i citarà, si és el cas, la persona sol·licitant per a esmenar les deficiències.

2.Esmenades les deficiències i completada correctament la documentació, la direcció general competent en matèria de vivenda emetrà la resolució amb la concessió o denegació de la qualificació provisional, que es notificarà a la persona sol·licitant.

3. Podrà presentar-se el projecte amb visat de garantia per col·legi professional o certificat de conformitat emés per l’entitat col·laboradora de l’administració (ECUV). Quan el projecte presentat dispose de visat de garantia, este tindrà en compte que s’adeqüe a les disposicions del règim legal de vivendes de protecció pública, a les normes de disseny, habitabilitat, accessibilitat universal i qualitat aplicables, així com al que disposa la legislació reguladora de l’ordenació i el foment de la qualitat de l’edificació, la qual cosa haurà de quedar reflectit en el visat o certificat de conformitat emesos per estes entitats.

El visat de garantia o certificat de conformitat emés per les entitats descrites anteriorment substituirà l’informe tècnic del servici territorial competent en matèria de vivenda.

4. En el cas de promocions de vivendes de protecció pública de promoció pública, si el projecte ja disposa d’un informe favorable emés per l’entitat promotora, el servici territorial només serà competent per a les qüestions específicament derivades del règim legal de vivendes de protecció pública.

5. La qualificació provisional serà concedida mitjançant una resolució de la direcció general competent en matèria de vivenda, previ informe del servici territorial competent en matèria de vivenda o visat de garantia o certificat de conformitat emés per entitat col·laboradora de l'administració (ECUV) que ho substituïsca.

6.Transcorregut un mes des de la presentació de la sol·licitud, amb tots els documents indicats en l’article anterior, sense que s’haja notificat la resolució expressa de concessió de la qualificació provisional, es considerarà concedida amb caràcter general.

7. La qualificació provisional obtinguda per silenci administratiu que establix l’apartat 6 precedent, de conformitat amb l’article 24.4 de la Llei 39/2015, d’1 d’octubre, del procediment administratiu comú de les administracions públiques, tindrà eficàcia des del venciment del termini màxim davant de qualsevol persona, per a la qual cosa serà indiferent si és física, jurídica, pública o privada.

El servici territorial competent en matèria de vivenda, en el termini de 15 dies des que expire el termini màxim de resolució del procediment, haurà d’emetre d’ofici un certificat acreditatiu del silenci i de l’acte presumpte. No obstant això, la persona interessada podrà sol·licitar-ho en qualsevol moment i es computarà el termini dels 15 dies des de l’endemà del dia en el qual la sol·licitud de l’interessat tinga entrada en el registre electrònic de l’administració competent.

8. La resolució de concessió de qualificació provisional haurà de contindre, com a mínim, les dades següents:

a) El règim legal de vivendes de protecció pública de nova construcció i la firma de l’expedient, la modalitat de promoció, la identificació de l’entitat promotora i l’emplaçament de les vivendes.

b) Règim d’ús.

c) Termini d’execució de les obres:

d) Nombre de vivendes, garatges, trasters i annexos, vinculats o no, superfícies útils per cada tipus i preus màxims aplicables.

e) Nombre i superfície de locals de negoci objecte de protecció.

f) Condicions que puguen establir els programes de vivenda de protecció pública.

g) Tipus de promoció, en el supòsit de promocions especials conforme amb este decret.

h) Les dades registrals del solar i la referència cadastral d’este.

i) Reserva urbanística del sòl, si és el cas.

j) Duració del període de protecció de les vivendes.

k) En el cas de vivendes protegides de promoció pública, a més de les dades anteriors, la resolució de qualificació provisional haurà de contindre la consignació pressupostària.

*Article 20. Efectes de la concessió de la qualificació provisional*

1. La concessió de la qualificació provisional determina el sotmetiment de la promoció al règim legal de vivendes de protecció pública i produïx, des de la seua notificació, l’inici del còmput del període d’execució de les obres.

2. Les persones promotores de vivendes de protecció pública disposaran d'un termini de 30 mesos a partir de l'inici de les obres, per a presentar la sol·licitud de qualificació definitiva. No obstant això, en les promocions públiques de vivenda de protecció pública o en aquelles que es promoguen mitjançant mecanismes de col·laboració públic-privada s'estarà al que disposen els plecs de prescripcions tècniques i administratives que regisquen els concursos públics per a la seua licitació.

3. Una vegada obtinguda la qualificació provisional, l’entitat promotora procedirà a:

a) Formalitzar l’escriptura de declaració d’obra nova en construcció i constitució del règim de propietat horitzontal, si és el cas.

b) Percebre, si és el cas, quantitats a compte, amb l’autorització prèvia corresponent, i contractació de les vivendes.

c) Accedir al finançament específic que corresponga segons la normativa aplicable.

d) Col·locar en un lloc visible el cartell la identificació de la promoció de vivendes com de protecció pública, d’acord amb la normativa aplicable.

*Article 21. Modificació de la qualificació provisional*

1. Atorgada la qualificació provisional, esta podrà ser modificada, previ informe del servici territorial competent en matèria de vivenda, en els següents supòsits, que es regularan en l’orde de desplegament:

a) En els supòsits de canvi de règim d’ús.

b) En els supòsits de canvi de règim general a especial de vivenda jove.

c) En els supòsits de canvi de règim especial de vivenda jove al general, sempre que, transcorreguts sis mesos des de la qualificació provisional, les vivendes no hagen pogut ser destinades a les persones que reunisquen els requisits establits en el present decret per a este règim de vivenda.

d) Quan es decidisca fraccionar la promoció mitjançant qualificacions definitives parcials.

e) Quan s’hagen autoritzat modificacions de projecte pel servici territorial competent en matèria de vivenda, amb anterioritat a la concessió de la qualificació definitiva.

f) En els supòsits de canvi de titularitat de la promoció, sense perjuí del que es disposa per a l’alienació de promocions en arrendament.

2. Quan se sol·licite una pròrroga en el termini per a la sol·licitud de la qualificació definitiva. La pròrroga no excedirà la mitat del termini inicialment establit, sempre que hi haja una justa causa i s’acompanye el certificat de la direcció facultativa que acredite les causes que la motiven i la data de possible finalització de les obres.

Excepcionalment, ponderades les circumstàncies concurrents en el cas, per circumstàncies com vagues que afecten el desenrotllament de les actuacions, raons climatològiques que alteren calendaris d’execució d’obres o qualsevol altra causa de força major degudament acreditada, amb la finalitat de protegir les persones adquirents o adjudicatàries i en nom de l’interés general, els servicis territorials competents en matèria de vivenda podran autoritzar la terminació de l’obra en una data posterior als terminis assenyalats en el paràgraf anterior.

3. En tots els supòsits assenyalats anteriorment, la direcció general competent en matèria de vivenda, previ informe tècnic i administratiu del servici territorial competent en matèria de vivenda emetrà, en el termini d’un mes, una resolució motivada que aprove o denegue la modificació de la qualificació provisional.

4. Transcorregut el termini sense que haja recaigut cap resolució expressa, la modificació de la qualificació provisional de les vivendes amb protecció pública es considerarà concedida amb caràcter general.

5. La modificació de la qualificació provisional obtinguda per silenci administratiu establit en l'apartat anterior, de conformitat amb l'article 24.4 de la Llei 39/2015, d'1 d'octubre, del procediment administratiu comú de les administracions públiques (LPACAP), tindrà validesa des del venciment del termini màxim davant qualsevol persona física, jurídica, pública o privada.

6. El servici territorial competent en matèria de vivenda, en el terme de 15 dies des que expire el termini màxim de resolució del procediment, haurà d'emetre d'ofici certificat acreditatiu del silenci i de l'acte presumpte. No obstant això, la persona interessada podrà sol·licitar-ho en qualsevol moment, computant el termini dels 15 dies des de l'endemà d'aquell en el qual la sol·licitud de l'interessat tinguera entrada en el registre electrònic de l'administració pública competent.

*Article 22. Efectes de la caducitat, desistiment i renúncia*

1. Transcorregut el termini previst per a l’execució de les obres sense haver-se sol·licitat la qualificació definitiva, es produirà la caducitat de l’expedient. La resolució de caducitat serà un títol bastant per a l’execució, per part de les persones adquirents i adjudicatàries, de les garanties que establix el present decret.

2. La sol·licitud del desistiment o de la renúncia a la qualificació provisional inclourà, si és el cas, la conformitat de terceres persones afectades i, a més, si s’han percebut ajudes econòmiques directes, s’exigirà el previ reintegrament d’estes, incrementades amb els interessos legals generats des del moment en què es van percebre.

La direcció general competent en matèria de vivenda, prèvia ponderació dels interessos particulars i de l’interés públic, previ informe del servici territorial competent en matèria de vivenda, i mitjançant una resolució motivada, determinarà l’acceptació o no, les limitacions aplicables o les mesures que cal adoptar.

Secció 2a.

Qualificació definitiva

*Article 23. Sol·licitud de la qualificació definitiva*

La persona promotora sol·licitarà la qualificació definitiva, per a la qual cosa acompanyarà la documentació següent:

a) Projecte d’execució final definit en la normativa d’ordenació de l’edificació aplicable, visat pel Col·legi Oficial d’Arquitectes, que arreplegue fidelment l’estat final de les obres.

b) Llicència municipal d’edificació

c) Còpia autoritzada de l’escriptura d’obra nova en construcció i constitució del règim de propietat horitzontal, si és el cas, juntament amb l’acreditació de la inscripció en el Registre de la Propietat. Es comprovarà que l’obra declarada concorda amb la qualificació provisional.

L’escriptura contindrà els requisits que exigix l’article 6 de la Llei 8/2004, de 20 d’octubre, de la Generalitat, de la vivenda de la Comunitat Valenciana, i especificarà la modalitat de vivendes de protecció pública per a cada vivenda, amb la indicació del número d’expedient, així com la destinació de les vivendes, el règim d’ús, les limitacions a la facultat de disposar, el programa de vivenda de protecció pública al qual s’acull, si és el cas, la referència expressa al termini de protecció.

d) Certificat final d’obra, subscrit per la direcció facultativa visat pels corresponents col·legis professionals.

e) Acreditació que l’edifici està assegurat contra el risc d’incendis, durant el termini dels dotze mesos següents al certificat final d’obra.

f) Llista de vivendes venudes amb les dades identificatives de les persones adquirents, o adquirent si fora una cooperativa i, si és el cas, declaració responsable de les vivendes no venudes fins al moment de la sol·licitud de la qualificació definitiva.

g) Certificat de la Direcció Provincial d’Inspecció de Telecomunicacions, en la qual es faça constar la presentació del corresponent projecte tècnic que empara la infraestructura, i la del certificat o butlletí, segons siga procedent, de conformitat amb l’article 10.4 del Reial decret 346/2011, d’11 de març, pel qual s’aprova el Reglament regulador de les infraestructures comunes de telecomunicacions per a l’accés als servicis de telecomunicació a l’interior de les edificacions o normativa que el substituïsca.

h) Certificació de les companyies subministradores d’aigua, llum i gas, si és el cas, que acredite que les connexions estan abonades, realitzades i en condicions d’ús, així com butlletins de les connexions d’energia elèctrica, aigua i gas, segellats pels servicis administratius competents en matèria d’indústria.

i) Llibre de gestió de qualitat d’obra, conforme amb la legislació autonòmica, juntament amb l’informe favorable de la unitat de qualitat d’edificació adscrita a la direcció general competent en esta matèria.

j) Si es tracta de promocions situades en programes d’actuació urbanística, acta de recepció de les obres o certificat municipal que acredite que les obres d’urbanització estan acabades i rebudes per l’ajuntament corresponent.

En defecte d’això, haurà d’acreditar mitjançant una certificació municipal que les obres d’urbanització es troben en situació suficientment avançada per a poder ser ocupades les vivendes, i que no queden pagaments pendents corresponents al promotor o la promotora, o que estos pagaments pendents estan suficientment garantits.

k) Justificant de la inscripció dels ascensors i muntacotxes, si és el cas, en el Registre d’aparells elevadors de la conselleria competent en matèria d’indústria.

l) Justificant de la posada en funcionament de la instal·lació de plaques solars, si n’hi ha.

*Article 24. Concessió de la qualificació definitiva*

1. Els servicis territorials competents en matèria de vivenda informaran les sol·licituds des del punt de vista tècnic i administratiu.

2. No obstant això, quan la sol·licitud de qualificació definitiva es presente amb visat de garantia per col·legi professional o mitjançant un certificat d’entitat col·laboradora de l’administració (ECUV). En estos supòsits, els visats o certificats equivaldran a l’informe tècnic dels servicis territorials competents en matèria de vivenda, ja que acrediten que el projecte s’adapta a les disposicions del règim legal de vivendes de protecció pública, a les normes de disseny, habitabilitat, accessibilitat universal i qualitat aplicables, així com al que disposa la legislació reguladora de l’ordenació i el foment de la qualitat de l’edificació.

3. Comprovada la documentació, els servicis territorials podran realitzar la inspecció de les obres acabades a fi de comprovar l’adequació de l’obra realitzada a les condicions del projecte d’execució final presentat amb la qualificació provisional. El resultat de la inspecció s’arreplegarà en la corresponent acta d’inspecció.

4. Si de la comprovació de la documentació i, si és el cas, com a resultat de la inspecció, s’advertixen deficiències constructives o de qualsevol altra índole, corregibles però que impedisquen l’atorgament de la qualificació definitiva, el servici territorial competent en matèria de vivenda requerirà a la persona promotora que esmene les deficiències en el termini que es determine, i serà causa denegatòria de la qualificació definitiva la no esmena per una causa imputable a la persona promotora.

5. Esmenades les deficiències i completada correctament la documentació, i atesa l’acta d’inspecció, si és el cas, la direcció general competent en matèria de vivenda emetrà la resolució per a concedir o denegar la qualificació definitiva, que es notificarà a la persona promotora, les adquirents o cessionàries.

6. Transcorreguts tres mesos a partir de la presentació de la sol·licitud de qualificació definitiva, sense que haja recaigut cap resolució expressa, s’entendrà desestimada la sol·licitud.

7. La resolució posa fi a la via administrativa i contra esta es podrà interposar un recurs de reposició o un recurs contenciós administratiu segons la normativa de procediment administratiu comú.

8. La resolució de qualificació definitiva contindrà, com a mínim, les dades següents:

a) El règim legal de vivendes de protecció pública de nova construcció, modalitat de promoció, identificació de la persona promotora, de la persona constructora i emplaçament de les vivendes.

b) La identificació de l’òrgan o l’entitat promotora.

c) Règim d’ús.

d) Duració del règim de protecció.

e) Nombre de vivendes, garatges, trasters i annexos, vinculats o no, superfícies útils per cada tipus i preus màxims aplicables.

f) Nombre i superfície de locals de negoci objecte de protecció.

g) Nombre i superfície d’espais i elements d’ús i gaudi comú.

h) Dades registrals de l’edifici construït, referència cadastral de la parcel·la i denominació, si és el cas.

i) Reserva urbanística del sòl, si és el cas.

j) Altres condicions que puguen establir els programes de vivenda de protecció pública als quals s’haja acollit la promoció.

*Article 25. Qualificació definitiva parcial*

1. Podran concedir-se qualificacions definitives parcials, en un únic expedient de construcció, quan siga possible la posada fent ús d’una part de la construcció ja acabada, susceptible d’un final d’obra parcial des del punt de vista tècnic i d’una utilització de les vivendes i annexos per les seues persones usuàries sense necessitat d’esperar a la terminació total de la promoció. La qualificació definitiva parcial podrà abastar un determinat nombre de vivendes, els seus annexos i locals de la promoció, sempre que es complisquen les condicions següents:

a) Que la qualificació preveja escales o edificis complets dins d’una promoció.

b) Que, des del punt de vista tècnic, la part d’edifici qualificada estiga en condicions adequades de seguretat i ús.

2. En la resolució es farà constar que es tracta d’una qualificació parcial d’un determinat nombre de vivendes de les que componen la totalitat de l’expedient.

3. Les vivendes i els locals acollits a una qualificació definitiva parcial podran entregar-se una vegada concedida esta, sense que siga necessària la qualificació definitiva de la totalitat de l’expedient.

*Article 26. Denegació de la qualificació definitiva*

1. Podrà denegar-se la sol·licitud de qualificació definitiva quan després de la comprovació de la documentació i, si és el cas, com a resultat de la inspecció tècnica, es determine que la promoció no reunix els requisits que establix el present decret per a atorgar-la.

2. La denegació de la qualificació definitiva serà motivada i notificada a totes les persones interessades, incloses les persones adquirents o cessionàries.

3. Si hi ha un préstec específic de programes de vivenda de protecció pública entregat, en tot o en part, per a la construcció, quedarà resolt pel que s’ha entregat i serà de càrrec exclusiu de la persona promotora.

4. Les persones adquirents o cessionàries de vivendes de protecció pública, els expedients de les quals no hagen obtingut la qualificació definitiva, per haver sigut esta denegada per causes imputables a la persona promotora, podran:

a) Resoldre el contracte, fet que suposarà la devolució de les quantitats entregades a compte més els interessos legals corresponents.

b) Quan la causa de la denegació puga ser constitutiva d’una infracció del règim legal de vivendes de protecció pública, sol·licitar al servici territorial competent en matèria de vivenda la incoació a la persona promotora d’expedient sancionador.

c) Sol·licitar al servici territorial competent en matèria de vivenda, en un termini de tres mesos des de la denegació de la qualificació definitiva, la rehabilitació de l’expedient al seu favor, quan hi haja un contracte de compravenda o quantitats entregades a compte i no s’haja optat per la seua resolució segons l’apartat a anterior.

En este supòsit, hauran de comprometre’s a la terminació de les obres o a l’esmena de les deficiències que van impedir l’obtenció de la qualificació definitiva, i acreditar documentalment que es pot continuar l’expedient de construcció. Informada favorablement la rehabilitació de l’expedient a favor de les persones adquirents, es dictarà la resolució de qualificació definitiva en els termes de l’article 32 i estos podran subrogar-se en el préstec específic per als programes de vivenda de protecció pública concedits a la persona promotora, si és el cas.

Secció 3a.

Supòsits especials de qualificació

*Article 27. Promocions mixtes*

1. Les persones promotores d’expedients de construcció de vivendes de protecció pública podran destinar un percentatge de la superfície útil, que no podrà excedir del 40 % total de l’immoble, a vivenda en règim lliure, sempre que el planejament no estipule una altra limitació, i en este cas, serà aplicable la que establisca el planejament.

2. El projecte serà únic i identificarà indubtablement tant les vivendes que es promoguen en règim lliure com en règim de protecció pública. Esta identificació deurà, així mateix, arreplegar-se en l’escriptura de declaració d’obra nova per a la seua constància en el Registre de la Propietat.

3. En cap cas es permetrà la unió entre vivendes lliures i de protecció pública, tant verticalment com horitzontalment.

4. Els servicis territorials competents en matèria de vivenda comprovaran el compliment de la normativa d’habitabilitat, disseny i qualitat, la coherència de la proposta, i qualsevol altra que siga aplicable, en la totalitat del projecte bàsic, així com l’adequació de l’obra finalitzada al projecte aprovat.

*Article 28. Dret de superfície o concessió administrativa*

1. En el marc dels plans o programes de col·laboració publicoprivada que, si és el cas, impulse la conselleria competent en matèria de vivenda o l’Estat, es considerarà un títol apte per a construir i promoure vivendes protegides de promoció privada la titularitat del dret de superfície, la concessió administrativa d’obres públiques i la concessió demanial sobre terrenys de titularitat pública.

Les promocions la construcció de les quals es fonamente en estos títols requeriran que esta circumstància es faça constar en la qualificació provisional i definitiva, així com en els corresponents contractes.

2. Amb la sol·licitud de la qualificació provisional s’aportarà el document acreditatiu del dret de superfície o la concessió administrativa d’obra pública o concessió demanial.

3. Estos drets hauran de constar inscrits en el Registre de la Propietat.

*Article 29. Elevació de plantes*

Quan la promoció consistisca a construir vivendes de protecció pública sobre edificis lliures ja construïts, amb la sol·licitud de qualificació provisional s’aportarà, a més, la documentació següent:

a) Certificat registral acreditatiu de ser titular del dret de sobreelevació i de la llibertat de càrregues i gravàmens d’acord amb la legislació hipotecària.

b) Certificat expedit per l’arquitecta o l’arquitecte sobre l’aptitud de l’edificació base per a la projectada damunt.

c) Si el promotor és propietari de l’edifici base, constarà en un document públic, que establirà el corresponent dret de sobreelevació d’acord amb la legislació hipotecària, perquè, en cas d’alienació de l’edifici base durant el període d’execució, no puga produir-se un canvi de titularitat de l’expedient no autoritzat.

d) Llicència d’obres de l’edifici independent de l’atorgada per a l’edifici base ja construït.

e) Certificat final d’obra de l’edificació base lliure ja construïda, o, en defecte d’això, acreditació d’estar acabada mitjançant documentació notarial o registral, que incloga la prestació de les garanties legalment exigibles per la legislació d’ordenació de l’edificació.

*Article 30. Servituds*

1. Les servituds de qualsevol naturalesa que constituïsquen un obstacle per a desplegar el projecte impediran la concessió de la qualificació provisional.

2. No obstant això, segons el que es preveu en l’apartat anterior, quan la constitució de servituds siga necessària per al desenrotllament del projecte hauran de ser acreditades en un document públic, que haurà de constar inscrit en el Registre de la Propietat.

3. Quan les servituds s’establisquen entre finques contigües pertanyents a un mateix propietari o propietària, es constituirà un signe aparent de servitud d’acord amb l’article 541 del Codi Civil, que es convertirà en servitud en el moment de l’alienació d’alguna de les finques a un tercer.

*Article 31. Títol no inscrit*

1. En cas que la persona sol·licitant no dispose de títol públic que acredite la titularitat dels terrenys, presentarà el document privat amb la nota de liquidació de l’impost que corresponga segons la seua naturalesa, efectuada per l’administració tributària competent, acompanyat de la certificació registral vigent.

2. En cas que la persona sol·licitant no siga el titular registral dels terrenys, haurà de presentar el títol públic o el document que la faculte per a construir sobre estos, juntament amb el certificat registral vigent.

*Article 32. Reserva de vivendes accessibles*

1. Els edificis de vivendes de protecció pública de nova construcció i rehabilitació reservaran vivendes accessibles per a ser destinades a persones amb discapacitat, en el percentatge i les condicions establides en la normativa d’accessibilitat vigent.

2. Estes vivendes hauran de complir amb les condicions establides per a esta mena de vivendes en la corresponent normativa d’accessibilitat, així com en el Codi Tècnic de l’Edificació i altres normes establides a este efecte quant a paràmetres tècnics i/o dimensions.

3. Per a l’accés a esta mena de vivendes serà necessari acreditar la condició de persona amb discapacitat del titular o d’alguna persona integrant de la unitat familiar o de convivència.

4. En el cas que les persones amb discapacitat siguen menors d’edat o quan, sent majors d’edat, necessiten proveir-se de suports informals o amb facultats representatives per a l’exercici de la seua capacitat jurídica i així s’haja disposat voluntàriament per la persona amb discapacitat o decretat judicialment, podran accedir a les vivendes mencionades, o a qualsevol altra vivenda qualificada de protegida, les persones que exercisquen la pàtria potestat o tutela sobre persones menors d’edat amb discapacitat i les persones amb discapacitat majors d’edat per si mateix o, si és el cas, amb qui els preste el suport informal o el suport amb funcions representatives voluntàriament constituït o judicialment decretat, de conformitat amb el que s’establix en la legislació civil vigent.

5. El nombre de vivendes destinades a persones amb discapacitat es consignarà en la qualificació provisional de la promoció, i els servicis territorials competents en matèria de vivenda adoptaran les mesures oportunes per a la difusió i el coneixement de les possibles persones interessades, que, com a mínim, comprendrà les mesures següents:

a) El servici territorial competent en matèria de vivenda remetrà una comunicació informativa a la secretaria de l’ajuntament del municipi en què se situen les vivendes, perquè es publique en el tauler d’anuncis digital durant un període d’almenys sis mesos.

b) La conselleria competent en matèria de vivenda garantirà la seua difusió a través dels mitjans informàtics corresponents, amb el desglossament territorial de les vivendes per províncies, àrees metropolitanes i municipis, i l’especificació de la modalitat de promoció i el règim d’ús.

6. Efectuats els tràmits anteriors sense que hagen pogut ser alienades en propietat o en cessió d’ús, segons el règim aplicable a cada promoció, a persones amb discapacitat, la persona promotora podrà sol·licitar del servici territorial competent en matèria de vivenda l’autorització per a l’alienació, l’arrendament o la cessió d’ús a qualsevol persona que reunisca els requisits d’accés previstos en la legislació aplicable.

A este efecte, haurà de constar en l’expedient administratiu que s’han efectuat les comunicacions a què es referix l’apartat 5 anterior.

7. Transcorreguts 15 dies des de la sol·licitud s’entendrà atorgada amb caràcter general.

*Article 33. Vivendes destinades a famílies nombroses*

1. Els programes de vivenda protegida podran afavorir que es reserve un percentatge de vivendes destinades a famílies nombroses en cada promoció.

2. En estos supòsits podran adjudicar-se a una sola família nombrosa dos o més vivendes de protecció pública en la mateixa promoció, sempre que horitzontalment o verticalment puguen constituir una sola unitat.

3.La promoció de vivendes protegides per a famílies nombroses requerirà el compliment dels requisits de publicitat i informació establits en este decret per a les vivendes destinades a persones amb discapacitat, que s’exigiran per a l’atorgament de la qualificació definitiva.

*Article 34. Vivendes destinades a jóvens i famílies monoparentals*

1. A fi de facilitar l'accés a la vivenda de joves de fins a 35 anys i famílies monoparentals, les promocions de vivendes de protecció pública preveuran una reserva de, almenys, el 40% del nombre de vivendes de protecció pública de règim general, o de règim especial de vivenda jove o ambdues, destinades a estos.

2. Si transcorreguts sis mesos des de la qualificació provisional no s'haguera pogut adjudicar la totalitat de la reserva de vivendes per a joves de fins a 35 anys i/o famílies monoparentals, la persona promotora podrà:

a) Sol·licitar autorització al servici territorial competent en matèria de vivenda per a l'oferiment de les vivendes no adjudicades a altres possibles adquirents, en el supòsit de vivendes qualificades sota la tipologia de règim general.

b) Sol·licitar la modificació de la qualificació provisional de les vivendes no adjudicades, d'acord amb el que s'establix en el present decret, en el supòsit de vivendes qualificades en règim especial de vivenda jove.

3. Si transcorreguts tres mesos des de la qualificació definitiva de vivendes de règim general destinades a arrendament o arrendament amb opció a compra sense que la persona promotora haguera pogut adjudicar el 40% de vivendes d'obligada reserva a joves de fins a 35 anys inclusivament i/o famílies monoparentals, esta podrà sol·licitar autorització al servici territorial competent en matèria de vivenda per a l'oferiment de les vivendes no adjudicades a altres possibles arrendataris.

*Article 35. Cooperatives de vivendes i comunitats de persones propietàries*

1. Les promocions de vivendes protegides efectuades per cooperatives de vivendes, i per comunitats de persones propietàries, hauran de tindre en compte els requisits establits pel Reial decret 2028/1995, de 22 de desembre, pel qual s’establixen les condicions d’accés al finançament estatal de vivendes de protecció oficial promogudes per cooperatives de vivendes i comunitats de persones propietàries a l’empara dels plans estatals de vivenda, o normatives que els substituïsquen.

2. Les cooperatives de vivendes hauran d’observar la seua legislació específica estatal i autonòmica. Les cooperatives operades mitjançant gestores s’assimilaran, a l’efecte de la tramitació de l’expedient de promoció de vivendes de protecció pública, a les societats mercantils, en tot el que es preveu en el Reial decret 2028/1995, de 22 de desembre.

3. Per a les cooperatives no operades per gestores, es tindrà en compte el que disposa el Reial decret 2028/1995. No obstant això, s’admetrà la sol·licitud de qualificació provisional acompanyada de la relació identificativa de les persones interessades i, si és el cas, de les persones que integren la comunitat de persones propietàries o socis i sòcies, o almenys del 80 % d’estos, amb indicació de les seues circumstàncies personals i el seu número d’identificació fiscal (NIF); totes estes han de complir els requisits per a poder accedir a una vivenda de protecció pública.

4. Per a sol·licitar la qualificació provisional serà un requisit imprescindible acreditar la titularitat del sòl per part de la cooperativa, a més dels requisits generals exigits en el present decret.

5. La qualificació provisional, una vegada atorgada, determinarà el règim d’ús propi per a les vivendes a la seua empara.

*Article 36. Edificis en construcció o acabats sobre sòl lliure*

1. Les promocions de vivendes iniciades i/o acabades sobre sòl no afecte a la construcció de vivendes de protecció pública pel planejament urbanístic, sempre que complisquen els requisits exigits per la normativa en matèria de vivenda de protecció pública, podran qualificar-se de protegides d’acord amb el que es disposa en el present decret.

2. Podrà atorgar-se la qualificació provisional de vivendes protegides als projectes d’edificació o rehabilitació complets de vivendes lliures les obres de les quals es troben ja iniciades o acabades, sempre que concórreguen els requisits següents:

a) Que les vivendes i els seus garatges, trasters i annexos vinculats reunisquen les condicions de superfície, accessibilitat universal, disseny, i qualitats establides per la normativa aplicable.

b) Que la sol·licitud de qualificació provisional s’efectue per a projectes d’edificació o rehabilitació complets, sense que siga possible la concessió a vivendes aïllades.

c) Que no hi haja perjuís per a terceres persones adquirents de vivendes.

3. La sol·licitud de qualificació provisional es presentarà mitjançant un formulari telemàtic al servici territorial competent en matèria de vivenda, i amb la documentació exigida en el present decret, juntament amb la qual s’haurà d’aportar la llicència municipal d’obres.

*Article 37. Allotjaments d’emergència*

1. La direcció general competent en matèria de vivenda podrà atorgar la qualificació de vivenda de protecció pública a allotjaments d’emergència, mitjançant una resolució motivada.

2. La resolució mencionada contindrà les condicions de superfície, requisits d’accés, ajudes públiques, i la resta de circumstàncies que es consideren necessàries per a fer front a les situacions excepcionals.

CAPÍTOL III

*Sistema de fixació de preus de venda, renda i cessió d’ús de les vivendes protegides*

*Article 38. Valor dels terrenys per a les vivendes protegides*

1. El valor dels sòls urbans en què es promouran vivendes de protecció pública no podrà excedir el 15 % dels preus màxims de venda equivalents de les vivendes, els garatges, els trasters i els locals, tret que hi haja plans o programes de vivenda de protecció pública aplicable, i en este cas el valor dels sòls no podrà excedir el percentatge que s’establisca a este efecte.

2. El coeficient que s’ha de considerar entre la superfície útil i la construïda de les vivendes, els garatges i els trasters sobre rasant serà del 0,75 i del 0,90 per als garatges i trasters que es troben localitzats davall de la rasant o en nivells inferiors a la planta baixa de l’edifici.

3. En cas que els sols no tinguen completades les obres d’urbanització, a més de les garanties exigibles per la legislació urbanística per a l’execució simultània a l’edificació, es computarà com a valor dels terrenys el valor del sòl més el cost de les obres d’urbanització necessàries, segons es definixen en la legislació urbanística valenciana.

4. En cas que els terrenys siguen resultants d’una reparcel·lació, al valor dels terrenys se sumarà l’import de les càrregues d’urbanització aprovades.

5. Els servicis territorials competents en matèria de vivenda hauran de comprovar el compliment del límit del valor dels terrenys.

6. Alternativament, es podrà optar per la comprovació sobre la base del mètode de valoració residual estàtica, calculant el valor en venda de l’edifici, que haurà de resultar inferior al valor en venda de l’edifici calculat segons l’apartat 1 d’este article.

7. Només a l’efecte de comprovar el compliment del que es disposa en este article, s’assignarà als locals de negoci, garatges i trasters, així com a les vivendes lliures, si és el cas, un valor per metre quadrat útil igual al del preu màxim de venda multiplicat per 1,25.

8. En el supòsit d’actuacions protegides en àmbits urbans subjectes a programes específics, o quan per motius socials, arquitectònics, urbanístics o de conjuntura econòmica s’estime necessari, la persona titular de la direcció general competent en matèria de vivenda podrà exceptuar l’aplicació dels límits establits en els apartats 1 i 2 mitjançant una resolució motivada, i d’acord amb els informes tècnics corresponents.

9. En el supòsit de vivendes protegides promogudes en règim de col·laboració publicoprivada de conformitat amb el que s’establix en plans o programes que a este efecte s’aproven per la conselleria competent en matèria de vivenda o l’Estat, o en les bases dels concursos que regulen la licitació de les promocions amb esta modalitat, podran establir criteris específics de valoració del sòl per a cada promoció.

*Article 39. Preu màxim de venda de les vivendes protegides*

1. Les vivendes de protecció pública tindran un preu limitat de venda mentres dure el seu període de protecció.

2. El preu màxim de venda de les vivendes de protecció pública serà fixat per la conselleria competent en matèria de vivenda. El seu valor s’establix en funció de la superfície útil de les vivendes i els elements vinculats a estes.

3. El preu màxim de venda de les vivendes de protecció pública es determinarà mitjançant un mòdul dinàmic que es compon de:

a) Un valor estàndard calculat sobre la base del mòdul bàsic de l’edificació publicat per l’Institut Valencià de l’Edificació (IVE).

b) Un valor ajustat per municipi que es formula agregant al valor estàndard i de manera ponderada, les següents variables o indicadors per municipi:

a.1. El preu mitjà de compravenda de vivenda tipus.

a.2. L’evolució demogràfica registrada en el període.

a.3. La renda mitjana (personal o per unitat de consum).

4. El valor estàndard del mòdul dinàmic determina, amb caràcter general, el preu màxim de venda de les vivendes de protecció pública per a tot el territori de la Comunitat Valenciana. No obstant això, per als municipis amb un valor ajustat que es distancie del valor estàndard, en la mesura que es dispose en l’orde corresponent, serà aplicable el valor ajustat, que podrà ser superior o inferior a l’estàndard.

5. Els valors estàndard i ajustats que componen el mòdul dinàmic, les variables o els indicadors que els componen, així com les expressions que els relacionen es determinaran mitjançant una orde de la conselleria competent en matèria de vivenda i seran actualitzats anualment.

6. El preu màxim de venda per metre quadrat de superfície útil dels trasters, places de garatge i annexos vinculats, no podrà excedir el 60 % del preu màxim de venda per metre quadrat de la superfície útil de la vivenda.

7. A l’efecte de determinació del preu màxim de venda de les places de garatge, trasters i annexos, només seran computables, com a màxim, 25 m² de superfície de garatge i annex, i 8 m² de traster, amb independència que la seua superfície real siga major.

8. Els locals de negoci no tenen limitat el preu de venda.

9. El preu màxim de venda de les vivendes protegides acollides al present decret romandrà invariable durant un any des de la qualificació definitiva. Si transcorregut este termini les vivendes no s’han venut, el preu màxim podrà actualitzar-se aplicant el que estiga vigent en el moment del contracte de venda, si este ha variat a l’alça o a la baixa.

10. En tot cas, per a les segones i posteriors transmissions de vivendes protegides i els elements vinculats a estes, el preu serà, com a màxim, el corresponent al moment de la transmissió, calculat d’acord amb els apartats anteriors.

*Article 40. Rendes màximes i preus de cessió d’ús*

1. Les vivendes de protecció pública tindran una renda o preu de cessió d’ús màxims limitats mentres dure el seu període de protecció.

2. Les rendes o preus de cessió d’ús màxims anuals de les vivendes de protecció pública, garatges i trasters vinculats s’establix en un 5,5 % del preu màxim de venda en vigor a la data de formalització del contracte i podrà ser actualitzada anualment d’acord amb l’índex de preus al consum (IPC) publicat per l’Institut Nacional d’Estadística o qualsevol altre índex que el substituïsca, sempre que no se supere la renda o preus de cessió d’ús màxims vigents, ni estos resulten inferiors als de la qualificació definitiva obtinguda en el seu moment.

3. Per al règim d’arrendament amb opció a compra, l’orde a la qual fa referència l’article 51.9 del present decret podrà establir la renda màxima específica.

CAPÍTOL IV

*Accés a les vivendes de protecció pública*

*Article 41. Requisits generals*

1. Podran accedir a l’ús d’una vivenda de protecció pública, en qualsevol de les seues modalitats i règim d’ús, tant en primera com en segones i successives transmissions, les persones físiques, la unitat familiar o de convivència que acrediten el compliment dels requisits següents:

a) Ser major d’edat o menor emancipat.

b) Tindre nacionalitat espanyola o residència legal a Espanya.

c) Que la persona titular del dret, o qualsevol de les persones integrants de la unitat familiar o de convivència no siga titular del ple domini d’una altra vivenda en tot el territori nacional.

2. Podran exceptuar-se del compliment del requisit establit en l’apartat 1.c anterior quan concórreguen alguna de les situacions següents:

a) Que, per resolució judicial o escriptura notarial després d’un procés de separació, divorci, nul·litat matrimonial o d’extinció d’unitats de fet, la persona titular de la vivenda es trobe privada de l’ús i gaudi de la vivenda que constituïa la residència familiar per no haver-li sigut adjudicat l’ús d’esta.

b) Que la persona, unitat familiar o de convivència acredite la necessitat de canviar de domicili per raons laborals o professionals.

c) Que resulte necessari el canvi de vivenda perquè qualsevol de les persones integrants de la unitat familiar o de convivència requerisquen accedir a cures per dependència.

d) Que alguna persona integrant de la unitat familiar o de convivència amb discapacitat requerisca un canvi de domicili.

e) Que la persona titular de la vivenda siga víctima de tràfic d’éssers humans, d’un delicte de terrorisme o víctima de violència sobre la dona i necessite canviar de domicili per alguna d’estes circumstàncies.

f) Que la vivenda no complisca amb les exigències de superfície, funcionalitat, qualitat, habitabilitat, seguretat i accessibilitat.

g) Que la persona titular de la vivenda es troba privada de l’ús i gaudi d’esta a conseqüència d’una ocupació il·legal, i només per a l’accés a una vivenda en règim d’arrendament.

3. En els supòsits previstos en l’apartat anterior, la persona interessada haurà de sol·licitar l’excepció d’este requisit al servici territorial competent en matèria de vivenda amb l’aportació de la documentació acreditativa de la situació. La direcció general competent en matèria de vivenda resoldrà en el termini de quinze dies. Si finalitza el termini sense que hi haja hagut cap resolució expressa sobre la sol·licitud, s’entendrà concedida per silenci administratiu.

*Article 42. Requisits econòmics*

1. La quantia dels ingressos de la unitat familiar o de convivència es determinarà per la suma de la base imposable general i de l’estalvi de l’Impost sobre la Renda de les Persones Físiques corresponent a la declaració o les declaracions presentades per cada un dels membres de la unitat familiar o de convivència a la qual es destina la vivenda, relativa a l’últim període impositiu amb termini de presentació vençut en el moment de la sol·licitud.

Quan la persona sol·licitant o qualsevol de les integrants de la unitat familiar o de convivència no haja presentat la declaració de l’Impost sobre la Renda de les Persones Físiques per no estar obligada a fer-ho i l’Agència Estatal d’Administració Tributària no dispose de dades, presentarà una declaració responsable dels ingressos percebuts.

2. La quantia resultant es convertirà en nombre de vegades l’indicador públic de renda d’efectes múltiples (IPREM), referit a 14 pagues, en vigor durant el període al qual es referisquen els ingressos.

3. Per a accedir a l’ús d’una vivenda de protecció pública serà necessari que els ingressos de la persona, unitat familiar o de convivència, expressats d’acord amb l’apartat anterior, no superen els límits següents, amb els ajustos i les excepcions previstos en el present decret:

a) Per a vivendes de protecció pública de règim general: 6,5 vegades l’IPREM.

b) Per a les vivendes de protecció pública de règim especial de vivenda jove: 5,5 vegades l’IPREM.

4. Els límits màxims d’ingressos establits en el present decret per a l’accés a les vivendes de protecció pública s’incrementaran de manera acumulada segons la situació específica de cada unitat familiar o de convivència, de la manera següent:

a) En 0,5 vegades l’IPREM per cada persona integrant de la unitat familiar o de convivència que tinga declarada discapacitat igual o superior al 33 %, situació de dependència o malaltia que li incapacite acreditadament de manera permanent, en grau d’absoluta o gran invalidesa, per a realitzar una activitat laboral.

b) En 0,2 vegades l’IPREM per cada persona menor d’edat a càrrec en la unitat familiar o de convivència, sempre que es tracte d’un descendent en primer grau o d’una persona en acolliment familiar.

c) En 0,2 vegades l’IPREM per cada persona major de 65 anys integrant de la unitat familiar o de convivència.

d) En 0,5 vegades l’IPREM per cada persona major de 18 anys i de fins a 35 anys inclusivament, integrant de la unitat familiar o de convivència.

*Article 43. El control de l’administració*

1. El control administratiu del compliment dels requisits d’accés a les vivendes de protecció pública s’efectuarà mitjançant:

a) L’atorgament de la qualificació provisional quan es tracte de promoció individual per a ús propi.

b) Mitjançant el visat dels contractes de compravenda o arrendament o del títol d’adjudicació.

2. El servici territorial competent en matèria de vivenda serà l’òrgan competent per a l’exercici del control administratiu del compliment dels requisits d’accés a les vivendes de protecció pública. Per fer-ho, estarà habilitat per a sol·licitar tota la informació necessària, en concret, aquella de caràcter econòmic o tributari que siga legalment pertinent, en el marc de la col·laboració amb l’Agència Estatal de l’Administració tributària o amb altres administracions públiques competents.

*Article 44. Adjudicació de vivendes protegides*

1. Els processos d’adjudicació de vivendes protegides de protecció pública els faran les persones promotores d’acord amb els principis d’accessibilitat universal, publicitat i concurrència.

2. En el cas de les cooperatives de vivenda, tindran preferència en l’adjudicació les persones sòcies cooperativistes.

*Article 45. Percepció de quantitats a compte*

1. Perquè les persones promotores de vivendes de protecció pública puguen percebre de les persones adquirents o adjudicatàries durant el període de construcció quantitats a compte del preu final de venda, hauran d’haver obtingut la qualificació provisional i l’autorització del servici territorial competent en matèria de vivenda que es regula en este article.

2. L’autorització de la percepció de quantitats a compte es formalitzarà per mitjà del tràmit telemàtic habilitat a este efecte per la conselleria competent en matèria de vivenda mitjançant una sol·licitud que haurà de realitzar-se amb anterioritat a la qualificació definitiva.

3. En la sol·licitud d’autorització s’haurà de fer constar l’import total de les quantitats que es pretenga obtindre per este concepte i s’haurà d’afegir la documentació següent:

a) Aval bancari o de companyia d’assegurances global suficient que done cobertura als avals individuals posteriors o contracte d’assegurança. L’aval haurà de constituir-se amb la renúncia expressa a la clàusula de benefici d’excussió, divisió i orde que garantisca la devolució de l’import de les quantitats rebudes, més els interessos legals corresponents fins al moment en què es faça la devolució efectiva, en cas de no obtindre la qualificació definitiva o no haver-la sol·licitat dins del termini fixat en la qualificació provisional.

b) En cas que hagen transcorregut sis mesos des de la concessió de la qualificació provisional, haurà d’aportar-se un certificat del Registre de la Propietat acreditatiu del domini dels terrenys o del dret que faculte el promotor per a fer la construcció, i que es troben lliures de càrregues i gravàmens que puguen representar un obstacle econòmic, jurídic o tècnic per a desplegar el projecte, excepte els constituïts en garantia de devolució dels préstecs concedits per a la construcció de les vivendes.

4. Les quantitats anticipades s’aplicaran únicament a la construcció de les vivendes, sent ingressades en qualsevol establiment bancari o entitat de crèdit pública o privada a la disposició de la persona promotora, amb distinció de qualsevol altra classe de fons pertanyents a este.

5. En els contractes que s’atorguen per a formalitzar les entregues a compte es farà constar de manera indubtable la quantia d’estes, els terminis en què han de ser satisfetes, el compte especial de l’entitat bancària o de crèdit en què ha de verificar-se l’ingrés, i la garantia que haja sigut constituïda per la persona promotora entre les previstes en l’apartat 3.a d’este article.

6. Les garanties establides s’estendran a les quantitats entregades mitjançant qualsevol efecte canviari, el pagament del qual es domiciliarà en el compte especial previst. Quan el pagament del preu ajornat s’instrumente a través d’efectes canviaris, s’haurà d’identificar en les garanties el nombre, el venciment i l’import d’estos.

7. En el període de construcció només podran percebre’s dels futurs adquirents pagaments en concepte de quantitats a compte.

8. Quan una vegada obtinguda la qualificació provisional d’una promoció, les persones promotores disposen la formalització de reserves de vivenda, amb entrega de quantitats per este concepte, prèviament hauran de sol·licitar l’autorització del servici territorial competent en matèria de vivenda, amb l’especificació de les quanties que hagen de sol·licitar, fins a un import del 5 % del cost de la vivenda, i adjuntant la documentació que acredite la constitució d’un aval bancari o de companyia d’assegurances global suficient que done cobertura als avals individuals posteriors, contracte d’assegurança o compte especial indisponible. L’aval es constituirà amb la renúncia expressa a la clàusula de benefici d’excussió, divisió i orde que garantisca la devolució de l’import de les quantitats rebudes, més els interessos legals corresponents fins al moment en què es faça la devolució efectiva.

9. Posteriorment, una vegada obtinguda l’autorització per a percebre quantitats a compte del preu de la vivenda, avalades o assegurades segons disposa este article, es podran formalitzar els contractes, i estes reserves podran tindre la consideració d’entrega a compte del preu. Tot això sense perjuí d’establir, en el document de reserva de vivenda, els pactes necessaris per als casos en què la reserva no arribe a bon fi.

10. Per a poder autoritzar la formalització de reserves de vivendes, només s’exigirà acreditar l’existència d’aval o assegurança d’acord amb el que disposa el paràgraf primer.

11. En el cas de promocions que s’hagen iniciat com a promocions lliures, o en el cas d’obra començada, en què s’hagen subscrit reserves, serà preceptiu indicar-ho en la sol·licitud de qualificació provisional, i s’haurà d’aportar la documentació necessària perquè es puga expedir simultàniament la qualificació provisional i la convalidació de les reserves rebudes.

12. El compliment de les condicions per a percebre quantitats a compte és aplicable fins i tot a les promocions que es realitzen en règim de comunitat de persones propietàries, societat cooperativa o una altra forma jurídica.

*Article 46. Clàusules d’inserció obligatòria en els contractes*

1. Els contractes de compravenda, arrendament o cessió d’ús, o arrendament amb opció a compra, hauran d’incloure les clàusules que arrepleguen els requisits d’informació i venda exigits en la legislació valenciana en matèria de vivenda, a més de les que puguen establir els programes de vivenda protegida i les mesures de finançament que corresponguen.

2. A més, obligatòriament hauran d’incloure:

a) Amb caràcter general:

a.1. Que la vivenda està subjecta a les prohibicions i limitacions derivades del règim de protecció pública establit en el present decret i, si és el cas, en el corresponent pla o programa de vivenda de l’Estat o de la Generalitat.

a.2. Que les condicions d’utilització de la vivenda seran les que s’assenyalen en la qualificació definitiva i en la normativa de vivenda de la Comunitat Valenciana.

a.3. Que els preus de venda o renda no podran excedir dels límits establits en present decret.

a.4. La duració del règim de protecció de la vivenda.

a.5. Que la persona promotora/venedora, arrendadora o propietària/cedent s’obliga a entregar les claus de la vivenda en el moment de la formalització de l’escriptura pública de transmissió o en la firma del contracte, si fora posterior, llevat que este termini siga prorrogat pel servici territorial competent en matèria de vivenda.

a.6. Que la persona adquirent, arrendatària o cessionària s’obliga a ocupar la vivenda en el termini màxim de sis mesos a partir de l’entrega de claus o a partir de la firma del contracte d’arrendament, llevat que hi haja una causa justa.

a.7. Que la persona promotora/venedora, arrendadora o cessionària s’obliga a entregar a la persona adquirent o arrendatària un exemplar del contracte, degudament visat pel servici territorial competent en matèria de vivenda.

a.8. En el cas de contractes de compravenda amb percepció de quantitats a compte, hauran de consignar-se en el contracte les dades requerides per l’article anterior, amb l’especificació que s’ha obtingut l’autorització administrativa per a percebre estes quantitats. No seran admissibles contractes de compravenda anticipada de vivendes protegides, sense estipular la percepció de quantitats a compte, i no es permetrà la percepció de quantitats per qualsevol altre concepte. En els contractes de cessió d’ús, les quantitats a compte estaran constituïdes per l’aportació de capital a la cooperativa.

a.9. En els contractes i les escriptures s’haurà de fer constar, de manera indubtable, la identificació de la vivenda (tipus, superfície útil, construïda i construïda amb elements comuns, i situació de l’edifici) d’acord amb la qualificació provisional o definitiva, segons la fase de tramitació en què es trobe l’expedient, i caldrà fer constar separadament els preus de venda i la superfície útil, construïda i construïda amb elements comuns de la vivenda, garatge, trasters i annexos, si és el cas, així com les dades registrals i el període de protecció.

b) Amb caràcter específic en els contractes de compravenda, a més:

b.1. Que la persona promotora o persona venedora s’obliga a elevar a escriptura pública el contracte privat de compravenda en el termini de tres mesos a partir de la data de la qualificació definitiva de la vivenda, o de la del contracte, si fora posterior, tret que este termini siga prorrogat pel servici territorial competent en matèria de vivenda.

b.2. Que els gastos concernents a la declaració d’obra nova i divisió horitzontal, així com els de constitució i divisió del crèdit hipotecari, seran en tot cas a compte del promotor de la vivenda.

b.3. Que la persona que compra podrà instar la resolució del contracte en el cas de denegació de la qualificació definitiva de la vivenda, o quan la promotora o el promotor no la sol·licite en els terminis reglamentaris.

c) Amb caràcter específic en els contractes d’arrendament:

c.1. Que el contracte se subjecta a la Llei d’arrendaments urbans amb l’única excepció de les especificacions derivades del propi règim de protecció pública de la vivenda.

c.2. Que el subarrendament total o parcial de la vivenda donarà lloc a la resolució del contracte.

d) Amb caràcter específic en els contractes d’arrendament amb opció a compra:

d.1. La duració de l’arrendament i les causes d’extinció d’este.

d.2. La renda de la vivenda i, si és el cas, la seua actualització.

d.3. La duració del dret d’opció i el termini per al seu exercici.

d.4. El preu de venda i les deduccions en concepte de pagaments parcials avançats.

3. De conformitat amb la legalitat vigent, la informació contractual obligatòria es facilitarà en formats universalment accessibles, quan en els negocis jurídics intervinguen persones amb discapacitat que requerisquen suport per a l’exercici de la seua capacitat jurídica o per a la comunicació.

*Article 47. Visat de contractes en primeres transmissions o adjudicacions*

1. La persona promotora haurà de presentar, davant dels servicis territorials competents en matèria de vivenda, els contractes de compravenda o arrendament per al seu visat.

2. Les sol·licituds de visat de contracte es presentaran a través del tràmit telemàtic habilitat a este efecte per la conselleria competent en matèria de vivenda en el supòsit de compravenda, una vegada obtinguda la qualificació provisional i l’autorització per a percebre quantitats a compte. Si la transmissió de la vivenda es formalitzara després de concedir la qualificació definitiva, la sol·licitud es presentarà en el termini màxim de deu dies a partir de la subscripció del contracte. Els contractes d’arrendament, que hauran de ser necessàriament de data posterior a l’atorgament de la corresponent qualificació definitiva, haurà de presentar-los la persona promotora per a visar-los en el termini màxim de deu dies a partir de la seua formalització.

3. La sol·licitud de visat inclourà l’autorització expressa de la persona adquirent i persona arrendatària o cessionària perquè els servicis territorials puguen comprovar que es complixen els requisits d’accés a la vivenda protegida de què es tracte, en particular, la informació de caràcter tributari o econòmic que siga legalment pertinent en el marc de la col·laboració que s’establisca amb les administracions tributàries o amb altres administracions públiques competents.

4. El visat acreditarà, en tots els supòsits, que el contracte conté les clàusules obligatòries establides en l’article anterior. A més, en el supòsit de primera transmissió de la vivenda, quan la destinació original d’esta siga la venda o l’ús propi i en el supòsit de cessió d’ús de la vivenda quan la destinació original d’esta siga l’arrendament o l’arrendament amb opció de compra, el visat acreditarà que la persona adquirent o arrendatària, respectivament, complia en la data de la seua subscripció les condicions establides per a accedir a la vivenda, per la qual cosa, juntament amb el contracte, haurà d’aportar-se la documentació que acredite el compliment d’estes condicions.

5. A la vista de la documentació aportada, i si es complixen els requisits exigits per la normativa aplicable, la conselleria competent en matèria de vivenda, en el termini màxim de sis mesos, procedirà a retornar a la persona promotora/venedora o arrendadora l’original del contracte amb el corresponent visat, així com una fotocòpia d’este, per a la seua entrega per part d’aquell a la persona adquirent o inquilina, i quedarà una altra còpia en l’expedient. Transcorregut el termini mencionat sense que s’haja procedit en la forma indicada, podrà entendre’s atorgat el visat per silenci administratiu.

6. Si el contracte no reunira la totalitat de les clàusules obligatòries o no s’haguera aportat la totalitat de la documentació que acredite el compliment de les condicions per a accedir a la vivenda, es concedirà a la persona promotora/venedora o arrendadora en un termini de deu dies per a la seua esmena, transcorregut el qual, sense dur-lo a terme, mitjançant una resolució es denegarà el visat.

*Article 48. Visat en cas de segones i posteriors compravendes i arrendaments*

1. En cas de segones i posteriors compravendes o arrendaments, el visat és l’acte administratiu pel qual es faculta la persona adquirent o arrendatària de la vivenda de protecció pública a accedir a esta. La seua finalitat serà comprovar el compliment dels requisits d’accés i que el preu de venda o renda s’adequa als màxims vigents.

2. En el cas de segones i posteriors compravendes, les condicions per a la seua formalització es presentaran per al seu visat en els servicis territorials competents en matèria de vivenda. Igualment, hauran de presentar-se les condicions per a l’arrendament de les vivendes protegides i els seus annexos.

3. Els contractes i les escriptures públiques de compravenda hauran de formalitzar-se en el termini de 6 mesos a partir de la concessió del visat, que haurà de quedar incorporat a l’escriptura, en original o testimoniatge.

4. Quedaran excloses de la necessitat de visat les alienacions derivades de procediments d’execució patrimonial o de realització patrimonial extrajudicial, sense perjuí dels drets d’adquisició preferent que puguen ser aplicables.

5. La concessió del visat implicarà la renúncia de l’administració a l’exercici del dret de tanteig.

*Article 49. Cessió en arrendament de vivendes amb protecció pública per a venda o ús propi*

La persona adquirent o promotora individual per a ús propi de vivenda de protecció pública que no la puga ocupar per causa justificada podrà cedir-la en arrendament. Una vegada subscrit el contracte d’arrendament, haurà de presentar-lo davant del servici territorial competent en matèria de vivenda per al seu visat administratiu.

La renda no superarà la renda màxima que estiga vigent en la data de subscripció del contracte d’arrendament.

*Article 50. Transmissió de promoció de vivendes de protecció pública per a arrendament a tercers*

Les vivendes amb protecció pública per a arrendament i arrendament amb opció a compra podran ser alienades pels seus titulars per promocions completes, de manera parcial, fins i tot individualment, i a preu lliure, en qualsevol moment del període de vinculació a este règim d’ús, amb l’autorització prèvia de la direcció general competent en matèria de vivenda, a un nou titular o titulars, sempre que siguen persones jurídiques, i podran retindre, si així ho acorden, la gestió de les promocions, amb l’obligació per part del nou o els nous titulars d’atindre’s a les condicions, terminis i rendes màximes establits en el present decret, de manera que se subrogaran en els seus drets i obligacions.

Transcorregut el termini d’un mes des d’esta sol·licitud d’autorització, sense haver-se emés cap resolució expressa, esta s’entendrà estimada per silenci positiu.

*Article 51. Vivendes amb protecció pública per a arrendament amb opció a compra*

1. Les vivendes amb protecció pública per a arrendament amb opció de compra estaran destinades a persones que complisquen amb els requisits generals i econòmics dels articles 41 i 42 del present decret.

2. L’arrendament amb opció de compra serà aplicable tant per a les vivendes de règim general com per a les de règim especial de vivenda jove.

3. Els plans o programes de vivenda de l’Estat o de la Generalitat podran establir un procediment de selecció de beneficiaris. En tot cas, el procediment de selecció dels arrendataris de les vivendes es realitzarà amb respecte als principis de publicitat i concurrència.

4. Els contractes d’arrendament que recaiguen sobre vivendes de protecció pública per a arrendament amb opció de compra se subscriuran per un termini equivalent al que reste per al venciment del termini de deu anys, a comptar de l’atorgament de la qualificació definitiva, sense perjuí de la pròrroga d’este mitjançant un acord entre les parts.

5. La persona arrendatària podrà desistir del contracte d’arrendament, una vegada que hagen transcorregut almenys sis mesos, sempre que ho comunique a la persona arrendadora amb una antelació mínima de trenta dies.

Les parts podran pactar en el contracte que, per al cas de desistiment, la persona arrendatària haja d’indemnitzar l’arrendadora amb una quantitat equivalent a una mensualitat de la renda en vigor per cada any del contracte que reste per complir, i la part proporcional de la indemnització, respecte dels períodes de temps inferiors a l’any.

6. L’exercici de l’opció de compra tant en les vivendes amb protecció pública per a arrendament amb opció compra com en les vivendes amb protecció pública per a arrendament amb opció compra per a jóvens s’ajustarà a les condicions següents:

a) La persona arrendatària podrà exercir l’opció de compra a partir del segon any a comptar de la firma del contracte d’arrendament. En els tres mesos anteriors al venciment de la corresponent anualitat, si la persona titular del contracte d’arrendament vol exercir el dret d’opció de compra, haurà de notificar de manera fefaent a la persona arrendadora la seua decisió d’exercir-la. Arribat el venciment de la corresponent anualitat sense haver-se efectuat la indicada notificació, caducarà la possibilitat d’exercir el dret en esta anualitat.

b) Efectuada la notificació per la qual la persona arrendatària manifesta la seua decisió d’exercir l’opció de compra, haurà de procedir-se a elevar a escriptura pública la compravenda corresponent en un termini màxim de seixanta dies naturals, a comptar del següent a la notificació indicada.

c) Una vegada atorgada esta escriptura pública haurà de remetre’s una còpia simple d’esta al servici territorial competent en matèria de vivenda en el termini de quinze dies des del seu atorgament.

7. No obstant això, transcorregut el primer any posterior a la data d’atorgament del contracte d’arrendament, podrà exercir-se l’opció de compra sempre que medie un acord entre les parts.

8. Adquirida la vivenda, durant el temps que restara fins al compliment del termini de protecció de la vivenda a comptar de la qualificació definitiva, el seu titular no podrà alienar-la en segona o posterior transmissió per un preu superior al vigent en la data en què es produïsca la transmissió per a les vivendes amb protecció pública. Esta limitació es farà constar expressament en l’escriptura de compravenda, a l’efecte de la seua inscripció en el Registre de la Propietat.

9. Mitjançant una orde de desplegament de la conselleria competent en matèria de vivenda es regularà, entre altres qüestions, el preu de l’opció de compra, la renda per a abonar durant la vigència del contracte d’arrendament, la quantia per a descomptar del preu final, el límit d’ingressos de les persones arrendatàries i els efectes de la rescissió del contracte abans del seu venciment.

DISPOSICIONS ADDICIONALS

*Disposició addicional primera. De les vivendes protegides de promoció pública*

1. El preu màxim de venda per metre quadrat de superfície útil de les vivendes protegides de promoció pública serà el 85 % del que s’establix per a les vivendes qualificades de protecció pública de conformitat amb el present decret, en la mateixa data i en la mateixa localitat.

2. Este preu màxim de venda serà aplicable en el supòsit de segones o posteriors vendes de vivendes que es produïsquen vigent el termini de duració del seu règim de protecció.

3. Amb l’autorització prèvia de la conselleria competent en matèria de vivenda, les vivendes protegides de promoció pública podran transmetre’s inter vivos, en segones o posteriors transmissions per les persones propietàries, quan hagen transcorregut cinc anys des de la data del contracte de compravenda, i sempre que s’haja fet efectiva la totalitat de les quantitats ajornades.

4. El règim d’ús preferent de les vivendes protegides de promoció pública serà el d’arrendament.

5. La renda o el preu màxim de cessió d’ús de les vivendes protegides de promoció pública serà d’un 3 % del preu màxim de venda establit en l’apartat 1 d’este article.

6. Les vivendes protegides de promoció pública qualificades definitivament mantindran la seua qualificació amb caràcter permanent i en cap cas podran ser objecte de desqualificació, excepte supòsit excepcional.

*Disposició addicional segona. Canvi de règim d’ús de les vivendes*

1. Sempre que les persones promotores o, si és el cas, els titulars de promocions acrediten, mitjançant una declaració responsable, que no s’han pogut adjudicar o arrendar les vivendes de protecció pública qualificades definitivament a l’empara d’este o anteriors decrets de vivenda protegida o que, havent estat arrendada, arribe a quedar-se buida, podran sol·licitar el canvi de règim d’ús d’estes vivendes, individualment o per la totalitat de les vivendes de la promoció.

2. S’entén per canvi d’ús el canvi de la destinació de les vivendes qualificades definitivament de venda o ús propi, arrendament o arrendament amb opció a compra per una destinació diferent que pot ser venda, arrendament o arrendament amb opció compra.

3. La resolució administrativa en virtut de la qual es duga a terme el canvi d’ús s’annexarà a la qualificació definitiva. Qualsevol modificació quant a la destinació que es vullga realitzar amb posterioritat requerirà novament una autorització administrativa. En el cas que estes vivendes hagen obtingut finançament amb càrrec a un pla estatal de vivenda podran acollir-se a esta disposició addicional sempre que no ho impedisca el pla. Esta resolució no alterarà el termini de protecció previst en la qualificació definitiva.

4. Els preus màxims aplicable a les vivendes resultants seran els següents:

a) En les vivendes que canvien a règim de venda, el que figure com a tal en la qualificació definitiva. En les vivendes qualificades per a arrendament amb opció a compra, el preu màxim de venda serà el que figure en la qualificació definitiva.

b) En les vivendes que canvien a règim d’arrendament, la seua renda es calcularà aplicant la renda màxima vigent a la data de subscripció del contracte d’arrendament.

c) En les vivendes que canvien al règim d’arrendament amb opció a compra, la renda i el preu de venda s’establirà d’acord amb les disposicions normatives que despleguen esta modalitat d’accés a la vivenda.

5. Els contractes o títols d’adjudicació d’estes vivendes haurà de presentar-los la persona promotora davant del servici territorial competent en matèria de vivenda per a visar-los, amb l’objectiu d’acreditar que el contracte conté les clàusules obligatòries i que la persona adquirent o arrendatària complix en la data de la seua subscripció les condicions establides per a accedir a la vivenda d’acord amb la qualificació definitiva.

*Disposició addicional tercera. Mesures de col·laboració amb notaries, registres de la propietat, col·legis oficials professionals de la Comunitat Valenciana i entitats col·laboradores de l’Administració pública (ECUV)*

1. La conselleria competent en matèria de vivenda podrà prendre les mesures oportunes de col·laboració amb notaries, registres de la propietat, col·legis oficials professionals de la Comunitat Valenciana de tècnics i tècniques amb competències en la matèria i entitats col·laboradores de l’Administració pública (ECUV) autoritzades per esta a este fi, en el marc del Decret 62/2020, de 15 de maig, del Consell, de regulació de les entitats col·laboradores de l’Administració municipal en la verificació de les actuacions urbanístiques i de creació del seu registre, i del text refós de la Llei d’ordenació del territori, urbanisme i paisatge (LOTUP) aprovat pel Decret legislatiu 1/2021, de 18 de juny, del Consell.

2. A l’empara del que disposa la disposició addicional tercera de la Llei 8/2004, de 20 d’octubre, de la Generalitat, de la vivenda de la Comunitat Valenciana, les comunicacions entre la conselleria competent en matèria de vivenda i notaries i el Registre de la Propietat es realitzaran preferentment de manera telemàtica mitjançant procediments que tendisquen a la integració de les plataformes d’estes institucions. Estes comunicacions tendiran a integrar-se amb les que hagen d’efectuar-se a l’efecte dels exercicis d’adquisició preferent de conformitat amb la normativa que els regule, i de conformitat amb els principis de protecció de dades, especialment el de minimització, i s’arreplegaran únicament les dades personals que siguen estrictament necessàries en atenció a la finalitat del tractament d’estes.

A este efecte, mitjançant el corresponent conveni entre la conselleria competent i els il·lustres col·legis de notaris i/o el Consell General del Notariat, podrà acordar-se la remissió per part dels notaris d’una còpia electrònica de les escriptures que es determinen en el conveni citat relatives a vivendes subjectes a qualsevol règim de protecció pública a fi que l’administració pública competent puga comprovar el compliment dels requisits exigits a la persona transmitent i adquirent. Este conveni podrà també incloure la possibilitat d’obtindre informació prèvia sobre les limitacions que afecten les vivendes de protecció pública segons el seu règim de qualificació i la possibilitat de presentar instàncies, sol·licituds, especialment el visat, i comunicacions en nom la persona adquirent.

Igualment, mitjançant el corresponent conveni entre la conselleria competent i l’Il·lustre Col·legi de Registradors de la Propietat Mercantils i de Béns Mobles, podrà acordar-se la comunicació per part dels registradors de les inscripcions practicades en relació amb les transmissions que es determine en el conveni citat relatives a vivendes subjectes a qualsevol règim de protecció pública, a fi que l’Administració pública puga comprovar el compliment dels requisits exigits a les persones transmitent i adquirent. Este conveni podrà també incloure la possibilitat d’obtindre informació sobre les limitacions que afecten les vivendes de protecció pública segons el seu règim de qualificació.

4. Per al millor compliment de les determinacions del present decret, la Generalitat, a través de la conselleria competent en matèria de vivenda, podrà establir actuacions de col·laboració, convenis o un altre tipus d’accions concertades amb altres administracions, col·legis professionals i altres entitats, en particular, amb l’Agència Estatal d’Administració Tributària, la Direcció General del Cadastre o les seues gerències territorials.

*Disposició addicional quarta. Protecció de dades de caràcter personal*

1. Els tractaments de dades personals que es realitzen en compliment d’esta norma s’ajustaran al que es disposa en el règim jurídic europeu i estatal en matèria de protecció de dades de caràcter personal.

2. Les dades personals que les persones proporcionen a l’Administració pública en l’exercici dels drets garantits en esta norma s’utilitzaran amb les finalitats i els límits que esta preveu.

3 L’administració competent informarà les persones sol·licitants i la resta de persones interessades, en els termes establits en els articles 13 i 14 del Reglament (UE) 2016/679, mitjançant clàusules incloses en els formularis de sol·licitud, així com en un lloc fàcilment accessible de la pàgina web corporativa del tràmit o de l’administració competent.

Addicionalment, quan la persona sol·licitant, o qui la presente legalment, aporte dades de caràcter personal de terceres persones en el procediment administratiu, facilitarà a estos la informació següent:

a) La comunicació de les dades a l’Administració per a tractar-les en l’àmbit de les seues competències i d’acord amb les finalitats del procediment.

b) La possibilitat que l’Administració faça consultes relacionades amb les seues dades per a comprovar, entre altres aspectes, que són verídiques. Si per a esta consulta hi ha una llei que requerix l’autorització de la persona les dades de la qual es consultaran, la persona sol·licitant, o qui la presente legalment, haurà d’haver arreplegat esta autorització, que estarà disponible a petició de l’Administració en qualsevol moment.

c) La possibilitat i la manera d’exercir els drets d’accés, rectificació, supressió, limitació del tractament o oposició que l’assistixen en relació amb el tractament de les seues dades personals.

*Disposició addicional quinta. Mesures d’impuls a la promoció de vivenda de protecció pública*

En l’exercici de les competències que establix la Llei 8/2004, de 20 d’octubre, de la Generalitat, de la vivenda de la Comunitat Valenciana, la Generalitat podrà impulsar l’aprovació de totes les disposicions normatives i/o programes de vivenda, així com acords de col·laboració amb altres administracions públiques o entitats públiques o privades, amb l’objectiu d’impulsar la promoció de vivenda de protecció pública.

La Generalitat, a través de la conselleria competent en matèria de vivenda o de les entitats del sector públic que en depenen, podrà impulsar la promoció de projectes de nova construcció o rehabilitació de vivendes de protecció pública en qualsevol dels règims d’accés, així com acords de cessió i/o gestió, mitjançant mecanismes de col·laboració publicoprivada.

Disposició addicional sexta. De l’accés a vivendes de protecció pública qualificades amb anterioritat a l’entrada en vigor d’este decret

Podran accedir a l’ús d’una vivenda de protecció pública qualificada amb anterioritat a l’entrada en vigor del present decret, en qualsevol de les seues modalitats i règim d’ús tant en primera com en segones i successives transmissions, les persones físiques, unitat familiar o de convivència que acrediten el compliment dels requisits establits en el present decret.

DISPOSICIONS TRANSITÒRIES

*Primera. Règim transitori dels procediments*

1. Els expedients iniciats a l'entrada en vigor del present decret hagen obtingut o no la qualificació provisional, podran acollir-se al mateix respectant-se els contractes, si és el cas, ja formalitzats i/o visats. A este efecte haurà de sol·licitar-se i acreditar-se este extrem.

2. La inscripció en el registre de demanda de vivenda només serà obligatòria per a accedir a una vivenda protegida de promoció pública o del patrimoni públic de vivenda de la Generalitat, en qualsevol modalitat i règim d'ús o accés.

*Segona. Règim transitori de les vivendes acollides a plans de vivenda anteriors*

1. Llibertat de cessió. Els beneficiaris de finançament específic que desitgen cedir inter vivos, per qualsevol títol, la vivenda objecte d'esta, abans del transcurs del termini establit en el pla de vivenda al qual s'aculla, podran sol·licitar la llibertat de cessió mitjançant el procediment i condicions que s'establixen en el títol VII de l'Orde de 28 de juliol de 2009, de la Conselleria de Medi Ambient, Aigua, Urbanisme i Vivenda o norma que la substituïsca. Per a això hauran de reintegrar les ajudes percebudes, incrementades amb els interessos legals des de la seua percepció, en les condicions que establisca el programa d'ajudes al qual s'aculla la vivenda.

2. Fi dels terminis de qualificació. Totes les vivendes de protecció pública emparades en qualsevol de les normatives anteriors tindran un període de protecció màxim de 30 anys des de la seua qualificació definitiva.

3. Per a segones i posteriors transmissions de vivendes subjectes a protecció pública de promoció privada, i els elements vinculats a elles, la qualificació definitiva dels quals es trobe acollida a normativa anterior al Decret 68/2023 de 12 de maig, el preu màxim de venda podrà actualitzar-se al preu màxim de venda vigent a la data de celebració del contracte de venda.

4. Sense perjuí del règim propi de les vivendes protegides, i els seus elements vinculats, destinades a arrendament amb opció de compra construïdes a l'empara dels plans de vivenda anteriors a 2013, la renda màxima anual d'arrendament per als nous contractes de les vivendes esmentades en el paràgraf anterior, mentres estiga vigent la seua protecció, serà del 3,5% del preu màxim de venda en vigor a la data de formalització del contracte. El contractes vigents mantindran el règim establit en estos.

*Tercera. Règim transitori del valor dels terrenys adquirits abans de l’entrada en vigor del Decret 68/2023, de 12 de maig*

Quan es tracte de promocions en els àmbits territorials de preu màxim superior «A», «B» i «C» definits en el Decret 90/2009, de 26 de juny, del Consell, pel qual s’aprova el Reglament de vivendes de protecció pública, el valor que conste en escriptura pública dels terrenys a on es promouran vivendes de protecció pública, afegit a l’import total del pressupost de les obres d’urbanització, podrà ser superior al que determina l’article 38 sempre que s’acredite que van ser adquirits abans de l’entrada en vigor del present decret i que este valor no supera els límits determinats en este Decret 90/2009, d’acord amb els preus màxims de venda vigents en el moment de l’atorgament de l’escriptura.

*Quarta. Sobre el mòdul dinàmic per a la fixació del preu màxim de venda*

Fins a la determinació dels valors estàndard i ajustat a través de la corresponent orde de la conselleria competent en matèria de vivenda, serà aplicable un únic valor estàndard per a totes les vivendes de protecció pública amb independència de la seua classificació o titularitat i en tots els municipis de la Comunitat Valenciana.

Per al càlcul del valor estàndard de vivenda protegida s’utilitza el mòdul bàsic de l’edificació (MBE) publicat per l’Institut Valencià de l’Edificació (IVE) actualitzat mitjançant la «Fórmula 811. Obres d’edificació general continguda en el Reial decret 1359/2011, de 7 d’octubre, pel qual s’aprova la relació de materials bàsics i les fórmules tipus generals de revisió de preus dels contractes d’obres i de contractes de subministrament de fabricació d’armament i equipament de les administracions públiques» ajustada amb la inclusió de l’evolució del preu de la mà d’obra publicada per l’Institut Nacional d’Estadística (INE) i referida al mateix període.

En el moment d’entrada en vigor del present decret, el valor estàndard de vivenda protegida es fixa en 2.400 €/m² de superfície útil.

La primera orde de la conselleria competent en matèria de vivenda en la qual es determinen els valors estàndard i ajustat, així com el coeficient «C» corresponent per al seu càlcul, almenys contindrà un valor ajustat per a les vivendes protegides situades en els municipis en els quals s’observe que el preu mitjà de venda de vivenda lliure tipus de nova construcció diferisca, per excés o per defecte, almenys en un 20 % el valor estàndard de vivenda protegida, sobre la base de l’informe elaborat per la Càtedra Observatori de la Vivenda de la a Universitat Politècnica de València (UPV).

Este valor ajustat s’obtindrà com a resultat d’aplicar un coeficient «C», que podrà ser positiu o negatiu, sobre el valor del mòdul estàndard en vigor, de manera que es corresponga amb l’expressió següent:

Valor ajustat = valor estàndard x C, expressat en €/m² de superfície útil.

DISPOSICIÓ DEROGATÒRIA ÚNICA

1. Es deroga parcialment el Decret 68/2023, de 12 de maig, del Consell, quedant en vigor el seu títol VI i les disposicions addicionals i transitòries quant al règim jurídic de patrimoni públic de vivenda i sòl de la Generalitat.

2. Es deroga parcialment el Decret 106/2021, de 6 d’agost, del Consell, del Registre de vivenda de la Comunitat Valenciana i del procediment d’adjudicació de vivendes, en tot el relatiu a les vivendes protegides de promoció privada, i queda en vigor respecte de les vivendes que formen part del patrimoni públic de vivenda i sòl de la Generalitat.

3. Es deroga el Decret 202/2023, de 21 de novembre, del Consell, de modificació del Decret 80/2023, de 26 de maig, del Consell, pel qual s’aproven les normes de disseny i qualitat en edificis de vivenda.

4. Queden derogades les disposicions de rang igual o inferior que s’oposen al que disposa este decret.

DISPOSICIONS FINALS

*Primera. Modificació del Decret 106/2021, de 6 d’agost, del Consell, del Registre de vivenda de la Comunitat Valenciana i del procediment d’adjudicació de vivendes*

Es modifica l’article 14, apartat 4, que queda redactat de la manera següent:

«4. El límit màxim d’ingressos s’incrementarà, de manera acumulada, atesa la situació específica de cada unitat de convivència, de la manera següent:

a) En 0,5 vegades l’IPREM per cada persona integrant de la unitat de convivència que tinga declarada discapacitat igual o superior al 33 %, situació de dependència o malaltia que l’incapacite acreditadament de manera permanent, en grau d’absoluta o gran invalidesa, per a realitzar una activitat laboral.

b) En 0,2 vegades l’IPREM per cada persona menor d’edat a càrrec en la unitat de convivència, sempre que es tracte d’un descendent en primer grau o d’una persona en acolliment familiar.

c) En 0,2 vegades l’IPREM per cada persona major de 65 anys integrant de la unitat de convivència.

d) En 0,5 vegades l’IPREM per cada persona major de 18 anys i de fins a 35 anys inclusivament, integrant de la unitat familiar o de convivència.»

*Segona. Modificació del Decret 80/2023, de 26 de maig, del Consell, pel qual s’aproven les normes de disseny i qualitat en edificis de vivenda*

Es modifica la disposició final segona del Decret 80/2023, de 26 de maig, del Consell, pel qual s’aproven les normes de disseny i qualitat en edificis de vivenda, que quedarà redactat de la manera següent:

«Segona. Entrada en vigor

Este decret entrarà en vigor al cap de vint-i-huit mesos des la seua publicació en el *Diari Oficial de la Generalitat Valenciana*.»

*Tercera. Entrada en vigor*

Este decret entrarà en vigor el dia següent de la seua publicació en el *Diari Oficial de la Generalitat Valenciana*.

  

València, 10 de desembre de 2024

Carlos Mazón Guixot

President de la Generalitat

Susana Camarero Benítez

Vicepresidenta primera i consellera de Servicis Socials, Igualtat i Vivenda


Còpia Permalink ELI